Баҳодир Абдураззоқ. Ришта (ҳикоя) | www.ziyouz.uz\nБош саҳифа Ўзбек насри онлайн антологиясиБаҳодир Абдураззоқ (1974)Баҳодир Абдураззоқ. Ришта (ҳикоя)\n– Ҳобил амаки оламдан ўтибди…\nСовуқ хабар қишлоққа бир зумда тарқалди. Дўппи, чопон кийган кишилар Ҳобил амакининг уйига йиғила бошладилар. Минг йилдан бери одат шунақа. Кимдир чин дунёга сафар қилар экан, барча қилаётган ишини ташлаб, азадор хонадонга шошилишади. Иш кутиб туради. Бу ерда инсон омонатини топширган…\nҚариндош-уруғлар шивир-шивир қилишиб, Ҳобил амакининг қирқ йилдан бери юз кўрмас бўлиб кетган акаси – Қобил теричига ҳам хабар беришга қарор қилдилар.\nҚобил теричи Сталин ўлганидан кейин қамоқдан қайтгач, бир мартагина укасининг уйига келган ва шу бўйи бошқа қорасини кўрсатмаган, Ҳобил ҳам уни йўқлаб бормаган, бу аччиқ ҳақиқатни ҳамма билади. Оға-инининг орасидан не гап ўтгани эса қоронғу. Ҳатто қишлоқнинг қайси ғунажини кимнинг буқачасига кўзини сузаётганигача биламан, деб лоф урадиган уста Севин ҳам бу сиру саноатнинг тагига етолмай доғда эди. Буни Ҳобил амакидан сўрашга журъат топган пайтлари ҳам бўлган, бироқ “Товуққа ўхшаб гўнг титишни қачон бас қиласан, Севин” деган заҳаролуд, шивирлагандек паст товушда айтилган жумладан кейин, уста пилдирпис бўлиб қолган эди. Хуллас оға-ини қирқ йилдирки бир-бири билан гаплашмайди.\nБунинг устига теричи қамоқдан келган куни ҳол сўрашга келган ҳамқишлоқларининг оёғи узилиши билан, полуторкани олиб келиб унга лаш-лушларини, хотин ва бола-чақасини ортиб қишлоқдан йигирма чақиримлар наридаги қозоқлар овулига ёндош темирйўл стансиясига кўчиб кетди. Ҳозир у стансия кичикроқ шаҳарчага айланган, қозоқ ўтовлари чўнқайиб турадиган жойларда яхлит панеллардан тикланган, тўрт қаватли, негадир унда яшайдиган ўрис геологлар “Хрушевка” деб атайдиган уйлар қад кўтарган эди. Қобил теричи нафақага чиққанидан кейин ҳам қишлоққа қайтиб келмай, темир йўл ишчилари учун давлат пишиқ ғиштдан қуриб берган уйда яшайверди. Бу орада қозоқ чўпонларидан бошқа ҳеч кимга керак бўлмаган сап-сариқ саҳродан ермойи топилиб, бу овлоқ стансия гавжумлашиб қолди. Бу ерда геологлар шаҳарчаси қуриладиган бўлиб, теричининг катта ўғли Баҳриддин қурилишга ишга кирди. Кичиги Фахриддин эса “буравой”чиларга қўшилиб, ҳафталаб чўлда қолиб кетарди. Кейин иккаласига ҳам ян\nги қурилган “хрушевка”лардан уй беришди. Давлат ҳам бор пулини шу саҳрога тўкишга аҳд қилган эканми, уларнинг оладиган ойлиги ҳисобини эшитган теричининг бошидан қатирмоч телпаги тушиб кетар даражага етарди. Қобил теричи бирин-кетин, орадан олти ойни ўтказиб, иккала ўғлини уйлантириб қўйди. Тўғрисини айтганда, ўғиллар ўзларини ўзлари уйлантиришди десаям бўлади. Бу тўйларга ҳам, сарпо-суруқларга ҳам теричи бир сўлкавой сарфлагани йўқ. Буларнинг барчасини, янги уйдаги асбоб-анжомларигача ўғилларнинг ўзлари сотиб олишди. Тўйга қишлоқдан ҳеч ким келмади, ҳисоб. Фақатгина ёлғиз аммасидан қолган Ёдгор жиянини айтмаса… Ўғиллар фалончиниям айтайлик, дейишмади. Теричи ҳам ановиларга ҳам хабар беринглар, деб эмранмади. Тўй янги пайдо бўлаётган шаҳардаги ёш-яланглар, теричининг ошналари бўлган Рауф абзига ўхшаган қари темирйўлчилар билан ўтди. Ўғиллар қишлоқда амаки, амакиваччалари борлигини унутишган, Қобил теричи уларни унутолмаса-да, эслатмоққа\nуринган тилни кесишга тайёр, ҳам босқон, ҳам сандоннинг орасида қолиб, бир сиқимгина бўлиб юрган кампирнинг эса дарди ичида…\n…Қобил теричи йигирманчи йилнинг сунбуласини ҳеч қачон эсидан чиқармайди… Қирқим пайти эди. Бунақа пайтда чўпон-чўлиққа мардикор қирқимчилар ёрдамга келишади. Садриддин теричининг беш мингдан ортиқ қўй-қўзисининг жунини тўрт чўпон билан етти чўлиқ, ана боринг теричининг икки ўғли – йигирмани уриб қўйган Қобил билан ўн олти яшар ўспирин Ҳобилларни қўшса ўн уч киши бир ҳафтада қирқиб тугата олмайди-ку. Бу йил қирқим маҳалидан бир ҳафта-ўн кун олдин келадиган Садриддин теричи ҳа деганда кўринавермагач, Қобил чўпонларга қўйларни дарё бўйига ҳайдашни айтди.\n– Отам негадир кечикди. Қўйларни ўзимиз ювиб турайлик-чи. Ҳали-замон келиб қолар.\nБеш минг қўйни дарёда чўмилтиришга икки кун кетди. Қўйни чўмилтирмасдан қирқиб бўлмайди. Ёз бўйи чангда, хас-хашак орасида юрган жониворнинг узун жунларига тупроғу чўп-чор илашиб қолиб узун қайчи – қирқликнинг тиғини жун орасига ўтказмайди. Натижада ҳам қирқимчига, ҳам қўйнинг ўзига азоб бўлади. Қўйни чўмилтиришнинг қанчалик машаққат эканлигини айтиш шарт эмас…\nЧўлиқлар бир сурув қўйни дарёнинг саёзроқ соҳилига тақаб келадилар. Иштончанг бўлиб олган чўпонлар эса бирин-кетин қўйларнинг орқа оёғидан тортиб сувга туширишади ва қўйни чалқанча қилиб қулоқлари ва олд оёқларини жуфт ушлаганча (қўйнинг қулоғига сув кирмаслиги керак) сувга ботириб олаверадилар. Офтоб тиғида муздек сувга тушиб олиб қўй чўмилтириш олдинига серзавқ туюлади. Чўпонлар қийқиришиб, бир-бирларига сув сочиб қўй ювадилар. Бир қўйни чиқариб юбориб, иккинчисини ушлаб келтиргунларича бир-икки ёшроқ чўпонлар дарёнинг чуқурроқ жойларига шўнғийдилар, атрофга сув сачратиб сузиб келадилар. Аммо вақт ўтган сари қўйларни ушлаш қийинлашиб боради. Чунки дарёдан чиққан қўйлар жунидан оққан сув қирғоқни шалаббо, сирғанчиқ қилиб ташлайди. Соатлаб сувда ҳаракат қилиш, уларни очқатиб, тинкасини қуритиб ташлайди. Чарсроқ тўқли ва қўчқорларни бўйсундириб дарёга олиб тушишнинг энди ўзи бўлмайди. Кун охирига бориб бечора қирқимчию чўпонлар\nнинг аҳволини кўрса ҳатто маймунлар ҳам ҳўнграб юборар даражага келади. Сирғанчиқ қирғоқда йиқилавериб, бунинг устига туёқлар ва шохларнинг зарбларидан моматалоқ бўлмаган жойи қолмаган бечоралар, бир косадан шўрвани зўрға ичиб шундоққина ухлаб қолаверадилар.\nСадриддин теричи қўйлар ювиб бўлинган куни тунда келди. Қобил қирқимчилар билан капада ухлаб ётган, Ҳобил эса чўлиқлар билан бирга сурув ётган жойда гулхан ёқиб ўтирарди. Отасининг келганини у кўрди. Кўрдию, отасининг олдига эмас, ухлаб ётган акасини уйғотиш учун чопди.\nСадриддин теричи йилида уч марта, эрта баҳорда, тўл бошланган пайтларда келиб, қўзиларнинг сўйиладиган ва қолдириладиган қисмларга ажратар, тайёр териларини тузлаб, капага босар, бунинг устига қўшни чорвадор бойлардан ҳам минглаб қоракўл териларни сотиб олар ва уларни араваларга юклаб Бухорога олиб кетарди. Шунинг учун ҳам уни Садриддин теричи дейишарди. Кейинги сафар орадан бир ойни ўтказиб баҳорги қирқимга келарди. У шу ерда ўн кунча туриб, жунларни саралаб қанорларга жойлатар, қўшниларнинг ҳам жунларини сотиб олиб яна араваларга юклаганча Бухорога кетарди. Тирамойи қирқимда ҳам шундай қиларди. Айтишларича теричининг Бухорода катта ҳовлиси, хотинлари бор эмиш. Бироқ Қобил бунга ишониш, ишонмаслигини ўзи ҳам билмасди. Чунки отаси уни бирор марта ҳам Бухорога олиб борган эмас.\nҲобил йилида аттиги уч мартагина кўрадиган теричидан ҳайиқар, ёввойиларча қандайдир туйғу уни отасига яқинлашишга қўймасди. Шунинг учун ҳам у акасига яқинроқ эди. У чопиб бориб акасини уйғотди ва отасининг келганини унга билдирди. Қобил инқиллаб ўрнидан турди-да оти қозиғини қоқаётган теричининг ёнига қараб юрди.\n– Қобил, буёққа юр, гап бор, – деди отаси эгардан хуржунни олиб унга узатаркан.\nХуржун оғиргина экан. Қобил уни елкасига ташлаб отасининг ортидан эргашди. Улар нарироқдаги чайлага киришди.\n– Мен кетяпман, ўғлим, – деди у бироз сукутдан кейин оғир тин олиб. – Амир енгилди. Ўрислар Бухорони кунпаякун қилиб ташладилар. Энди бу ерларга ҳам келишлари мумкин. Мен Амирнинг ортидан Афғонга кетяпман. Эрта пешинда карвонга қўшилиб оламан. – Садриддин теричининг овози олдингидек ўктам эмас эди. У хуржунда чоғроқ сопол кўзачани чиқариб Қобилга узатди. – Бунда мингта тилла танга бор. Яшириб қўй. Эртага тонгда қўйларни Помуқ томонга ҳайда. Ўша ердан Бешим Дурдини топ. Қўйларнинг ҳаммасини унга сотасан. Бешим Дурди инсофли, дангал одам. Мени яхши танийди. Пулни Бухоро тилла тангаларида тўласин. Беш минг танга бўлади.Уни ҳам шу кўзачага солиб, то яхши замонлар келгунча овлоқ жойга кўмиб қўй. Худо хохласа бир-икки йилда ўрис балосидан қутуламиз. Шунда Амир билан қайтиб келаман. Шунда сени ҳам, укангни ҳам уйлантираман. Бу пулларни шунга ишлатамиз. Ҳатто онанг ҳам билмасин. Тушундингми?\n– Тушундим, – деди Қобил ғамгин.\n– Агар мен келмасам, Ҳобилни сен уйлантирасан. Укангга оталик киласан. Мен сенга ишонаман. Агар ўлиб кетадиган бўлсам, буни васият ўрнида кўрасан. Тиллани уканг билан тенг бўлиб оласан. Укангнинг хақига хиёнат қилмасликка онт ичасан.\n– Онт ичаман, ота, агар укамнинг ҳақига хиёнат қилсам, Худо урсин!\n– Майли, ўғлим. Сен эсли-ҳушли йигитсан. Сенга ишонаман.\nСадриддин теричи ўғлини қаттиқ бағрига босиб хайрлашди. Кейин намланган киприкларини кўр-сатмаслик учун терс ўгирилиб отини қозиқдан бўшатди ва узангига оёқ қўйди.\nҚобил қоронғуликка сингиб бораётган отасининг шарпаси ортидан узоқ термулиб қолди.\nҚобил ҳаммасини отаси айтгандек қилди. Буни на онаси билди, на укаси.\nОрадан йиллар ўтди. Амир қочганидан кейин ҳам ҳаёт тўхтаб қолгани йўқ. Садриддин теричининг ҳовлида йигирма-ўттизтача қўйни қамаб боқиш одати бор эди. У сурувдан қўй келтириб сўйдирмас, меҳмон келганда қўрадаги қўйлардан сўйиларди. Шунинг учун ҳам бу қўйлар семизгина бўлиши лозим эди. Қобил энди шу қўйларнинг изига тушиб боқиб юрадиган бўл-ди.\nБухорони олган ўриснинг ҳукми бу ерларга ҳали етиб келмаган, бироқ ўғрию қароқчининг куни туғиб қолган паллалар бошланганди. Кимдан, қаердан эшитган, билмайди, бир куни иккита башарасини жун босган қароқчилар келиб унинг бўғзига ханжар тиради. Отасидан қолган тиллани чиқариб беришни буюрди.\n– Отамдан ҳеч қанақа тилла қолмаган, – изиллади йигит. – Тиллам бўлса шундоқ юрармидим?!\nЙигитнинг сўзлари ишончли чиқди. Устида шарти кетиб, парти қолган, ямоқлари кўплигидан асли қандай матодан тикилганини англаб бўлмайдиган даражадаги яктак-иштон. Оёғидаги кавушнинг йиртиғидан қорайиб, ёрилиб кетган бармоқлари чиқиб турарди. Олдига солиб ҳайдаб юрган қўйлари ҳам рамақижон. Ҳайтовур қароқчилар унга ишонишди.\n– Берди энағар бизни чув туширибди-да. Бу болада тилла тугул, уйида бир бурда нони ҳам бўлмаса керак. Юр кетдик, – деди норғулроқ қароқчи ва улар ортига ўгирилиб от суриб кетдилар.\nҚобил Берди кимлигини яхши биларди. У ўзларининг чўпони. Помуққа бирга қўй ҳайдаб боргандилар. Бир-икки марта “Бундоқ юргунча ўша тиллаларни ишлатиб, бойвачча бўлиб юрмайсанми?” деган илмоқли гап қилганди.\n– Ўша куни тунда отам келиб, барчасини олиб кетганлар. Уйда тиллам бўлганда ўзим билардим, – деганди ўшанда Қобил.\nДемак аблаҳ Берди унга ишонмаган экан-да. Бироқ қароқчилар ишонишди. Қайтиб безовта қилишмади.\nОрадан етти йил ўтиб, ниҳоят Шўро ҳукумати бу овлоқ саҳрога ҳам етиб келди. Берди қишлоқ шўросига раис бўлди. Босмачи, қароқчи деганлари йўқолиб кетди. Одамлар енгил нафас олиб, уёқ-буёққа чиқадиган, Бухорою Қаршининг бозорларига бориб келадиган бўлишди. Қишлоқда анчадан бери бўлмаётган тўйлар бошланди.\n– Қобилжон, – деди онаси бир куни, – ёшинг йигирма еттидан ошди, уканг ҳам йигирма учга кирди. Энди сизлар ҳам уйлансаларинг, мен ҳам келин олиб невара кўрсам…\n– Майли, эна, – деди Қобил, энасига мулойим жилмайиб қараркан, – кимни келин қилмоқчисиз?\n– Шу, Бердининг икки қизи бўйга етиб қолган. Ўзимнинг қўлимда ўсган, десамам бўлади. Тунов кун Гулжон чиқиб шунга шама қилгандек бўлувди. Нима дейсан?\nОтаси бадар кетгандан бери Қобил шу хонадоннинг хўжаси. Онаси бирон иш қиладиган бўлса, албатта катта ўғлига маслаҳат солади. Қобил ҳеч қачон ножўя маслаҳат бермаган. Бу сафар эса Қобилдан садо чиқмади. Чунки Бердининг нима ишлар қилиб юрганини онаси ҳам, укаси ҳам билмайди. Уларга Бердининг қароқчиларни унга йўллаганини уларга айтгани йўқ. Берди ҳамон тилладан умидини узмаган кўринади, лаънати.\n– Эна, шу гапингиз бўлмайдиганга ўхшаяпти. Берди яхши одам эмас.\nЭнаси унинг феълини билгани учун, нега деб сўраб ўтирмади.\n– Бўлмаса, ўзинг айт, кимникига борай?\n– Эрназар полвонникига боринг. Унинг ҳам бўйга етган икки қизи бор эди, шекилли.\n– Қизлари борликка борку-я, бироқ…\n– Нима бироқ, эна?\n– Полвони қурғурнинг димоғи баланд. Бизга берармикан…\n– Беради. Мен эртага Бухорога кетаман. Қайтиб келганимдан кейин борасиз.\nШу куни тунда Қобил тандирхонага кўмилган кўзадан йигирмата тилла тангани олиб белига тугди ва Бухорога кетди. Уч кундан ўтиб, сарпою суруқ, новвоту ҳолвага тўлдирилган икки қопни елкалаб қайтиб келди. Кейинги чоршанбада Ҳидоят кампир оҳори тўкилмаган адрас кўйлаги устидан бахмал нимчани кийиб, манглайчаси устидан бухори шол рўмол ташлаганча амиркони маҳси ковушда, дастурхон ўралган тоғорасини қанд-қурсга тўлатиб Эрназар полвоннинг уйига йўл олди.\nОрадан ой ўтмай, Эрназар полвон қўш куёвли, Ҳидоят кампир қўш келинли, Қобил билан Ҳобил эса бир-бирига божа бўлди. Қобил укасини уйлантирганида отасига берган ваъдасини бажариб, елкасидан тоғ ағдарилгандек туюлди.\nОрадан яна бир неча йил ўтди. Берди шўро қанчалик ҳаракат қилмасин, барибир Қобилни қулоқ қилиб Сибирга сургун қилишнинг иложини топа олмади. Бу орада Ҳидоят кампир оламдан ўтди. Қобил икки ўғил кўриб уларни Баҳриддин ва Фахриддин деб номлади. Ҳобилнинг эса негадир хотини юкли бўлавермади. Югурмаган табибу азайимхони, боқтирмаган дўхтири қолмади. Шу пайтларда Қобил яна тандирхонадаги кўзадан беш танга олиб укасига тутқазди. Бухорою Самарқандларга бориб даволатишни маслаҳат берди. Укаси хотинини олиб сафарга чиққан кун кечқурун унинг ҳовлисини мелиса босди.\nХотини ва болаларини бурчакка дилдиратиб қўйиб, хонадаги лаш-лушларни ўртага уйганча титкилаб нималарни излашга тушишди. Кейин молхона, ўтинхона, тандирхонани ҳам титкилашди. Тузук-қуруқ нарса топишолмади шекилли, отасининг қирқ йилдан бери отилмаган, алмисоқдан қолган пилтамилтиғига ёпишиб олишди, худди босмачини қўлга туширгандек, уни қуроли билан отга ўнғариб олиб кетишди.\nТерговда эса босмачиларни эмас, Садриддин теричидан қолган тиллаларни сўрашди. Ёшгина нўғай терговчи йигит уни ҳар сафар терговга чақирганида “Ҳа, теричи, келдингми, балки бугун айтиб берарсан, тиллаларни қаерга яширганингни!” – дерди. Ҳар қанча азоб беришса-да, барига чидади. Тилланинг қаердалигини айтмади.\nБир ҳафта Косондаги мелисахонанинг тор ва зах зиндонида ётди. Шунда уни йўқлаб аввал хотини катта ўғли Баҳриддинни эргаштириб келган бўлса, иккинчисида қаердан хабар топган, билмайди, Ҳобил билан келди. Ҳобилнинг келгани яхши бўлган экан. У отасининг васиятини бажаришга имкон топди. Бор-йўғи ўн дақиқалик учрашувда у Ҳобилни қучоқлаганча шивирлади:\n– Тандирхонанинг остонасини кавла. Топганингни олиб бошқа жойга яшир. Отам уни тенг бўлиб олинглар деганди. Яхши замонларда учрашсак, ярмини берарсан. Бўлмаса болаларимга ишлат. Улар хор-зор бўлиб юришмасин.\n– Хўп, оға, – деди Ҳобил йиғламсираб. – Илойим омонликда учрашайлик. Шунда ҳаммасини ўзингизга қайтариб бераман.\n– Эҳтиёт бўл, ука…\nБундан буёғига эшик олдида кўзини лўқ қилиб ўтирган мелиса гапиртиришга қўймади. Ҳобилни турткилай-турткилай ташқарига чиқариб юборди. Шундан кейин яна учрашишга имкон бўлмади. Уни суд-пуд ҳам қилиб ўтирмай, тўппа-тўғри ўн беш йилни босишди-да, Сибирга жўнатиб юборишди. “Отилмай қолганингга шукр қил, босмачи,” деб писанда ҳам қилиб қўйди унинг ишини ёпаётган терговчи…\nОрадан икки йил ўтди. Акаси бадар кетди. Ортидан бир парча қоғоз ҳам келмади. Ҳобил акасининг отилиб кетганига шубҳа қилмай қўйди. Қирқинчи йилнинг кеч кузида ҳеч қандай даво-муолажаларнинг фойдаси бўлмагач Ҳобил хотинини ҳайдаб солди. Унга қўшилиб янгаси ва икки жияни Эрназар полвонникига кетадиган бўлганида ҳам парво қилмади. Ҳайҳотдек ҳовлида бир ўзи қолди. Унинг уйига негадир Берди серқатнов бўлиб қолди. Ҳар келганида стансиядаги темирйўлчи ўрислардан олган бир шишани кўтариб келарди. Иккаласи анчагача шакаргуфторлик қилишарди. Шундай улфатчиликларнинг бирида Берди қишлоқдаги мактабда хўжалик мудирлиги бўш эканлигини айтиб шу ишга ўтишга ундади.\n– Сени ёшлигингдан биламан. Хат-саводинг чакки эмас. Чўт қоқишни ҳам эплайсан. Кел, қолганига ўзим ёрдам бераман…\nҲобил мактаб хўжалик мудирлигини эгаллаган бўлса-да кунини Шўро идорасида ўтказадиган бўлди. Албатта иш куни Ҳобилникида ичкиликли зиёфат билан якунланадиган бўлганидан кейин, мактабнинг директори Шўронинг ошнаси бўлган Ҳобилнинг пишагини пишт дейишга ботина олмас, бунга сари унинг ўз ҳомийси Бердига ихлоси ошиб борарди.\nБу орада эса туну-кун акаси кетида судралиб, ўн бешини элликка етказган қўйларни сотиб, сўйиб баракасини учира бошлаганига чидай олмаган Эрназар полвон қизларининг юкларига қўшиб, қолган йигирма беш қўйни олиб кетди.\n– Сен ҳаромхўр, майли хотининг туғмас экан, қўйдинг. Бунга индамадим. Нега энди шу норасидаларнинг ризқини еб ётибсан? Инсофинг борми ўзи?!\nҲобил аллақандай совуқ, тиржайганча индамай тураверди. Полвон сўкинганча чиқиб кетди. Орадан бир ой ҳам ўтмай, Ҳобил Бердининг ўтириб қолган қизига уйланди. Энди улфатлар қайнота-куёв бўлиб олганларидан кейин янада қадрдонлашиб кетгандилар. Навбатдаги шакаргуфторликда Берди айёрлик билан унинг қўйнига қўл солиб кўра бошлади.\n– Сен ёш эдинг, биласанми, йўқми, ҳў, пошшо қочган йили отангнинг беш минг қўйини Помуққа элтиб Бешим Дурдига сотиб келгандик. Бир хум тилла бўлганди. Шуни Қобил исини чиқармай кетди. Жуда-а писмиқдан келган экан аканг.\n– Нега исини чиқармас экан? Чиқарди, – деди кайфдан яйраб ўтирган Ҳобил қайнотасига ўзининг давлатманд одам эканлигини кўрсатганча мақтаниб қўйди. – Косонда қамоқда ётганларида боргандим. Ўша тилланинг жойини айтдилар. Олиб бошқа жойга яшириб қўйдим.\nБердининг кўзлари катта-катта бўлиб кетди. Демак лаънати Қобил писмиқ шу пайтгача ҳаммани алдаб юрган экан-да! Вой ҳароми-эй! Ҳатто органни ҳам чув туширибди-да!\n– Шунақа дегин, Ҳобилвой! – деди у энди ялтоқланганча илжайиб. – Омадим чопиб қолди, десанг-чи, куёв!\nБерди ўрнидан чайқалганча туриб, уйига кетганида тонг оқара бошлаган эди. Орадан ҳафта ўтказиб келди ва яна қайнота-куёв шиша устида машваратни бошладилар.\n– Бухорода Мўрдахай деган жуҳуд танишим бор, – деди у чайналиб. – Занғар жуда зўр заргар. Беш-ўн танга берсанг унга олиб борардим. Хотинингга зирак ясатардинг, кейин қолганини пул қилиб, сигир-бузоқ, беш-олти қўй қилиб қўйсанг, нимаси ёмон? Анави ўпкаси йўқ полвон бор-будингни шилиб кетганидан кейин қўранг чангиб ётибди-ку, куёв.\nҚайнотасининг гапи Ҳобилга жўяли туюлди. Ўзи кундузлари ишда бўлса, хотини эрталабдан кечгача хурракни тортиб ухлайди. Кейин кечкурунлари отаси билан ўзига чала-чулпа бир нарсани пишириб беради ва яна ўзини кўрпага уради. Пировардида бўрдоқига боқилган қўйдек семириб кетди. Агар уйда мол-ҳол бўлганида ишга куймалашармиди…\nБерди эртаси куни тонгда стансияга бориб, темирйўлчи танишлари ёрдамида Бухорога кетаётган қизил вагонли поездга илашиб олди ва шу кетганича уч кундан кейин аллақандай ваҳима билан қайтиб келди: “Уруш бошланибди!”\nУнга бериб юборган йигирма тангасининг аҳволи билан қизиқишга Ҳобилнинг вақти бўлмади. Бир ҳафтадан кейин ўзи, орадан уч ойни ўтказиб Берди ҳам урушга кетди. Кўзадаги тилла тангалар эса энди Ҳобилнинг ҳовлисида кўмилганча ўз вақтини кутиб ётаверди…\nҚобил Сибир совуқларида қарийб ўн олти йил арра тортди. Дарахт кесди. Бир неча бор оёқ-қўлини совуққа олдирди. Бир марта устига дарахт юмалаб тўртта қовурғасини мажақлади. Бунча азоблардан кейин одам боласининг тирик қолиши гумон, агар тирик қолганда ҳам бир умр майиб-мажруҳ бўлиб кун кечириши лозим эди. Бироқ, Қобилни нимадир ҳаётга боғлаб тургандек, негадир ҳар сафар у омон қолар, тезда тузалиб яна арра тортаверарди. Сталин ўлганида у эллик уч ёшда эди. Бироқ уни кўрганлар камида етмишни қоралаган чол деб ўйлашарди. Муттасил машаққат остида ўтган йиллар унинг жисмига ўз муҳрини босган бўлса-да, бироқ руҳини тушира олмаган эди. Уни озод қилганларида қанот чиқариб учгудек бўлиб юртга ошиқди. Шунча йиллик машаққатдан кейин одамга ўхшаб яшашни шунчалик истар эдики…\n– Қанақа тилла? – деди Ҳобил акасининг саволига кўзларини лўқ қилганча жавоб қайтарар экан, – Тандирхонадан ҳеч қанақа тилла чиқмади.\n– Отамнинг руҳини чирқиратма, ука. Унинг ярми менинг ҳақим. Шуни берсанг бўлди.\n– Қизиқ гапларни гапирасиз-а, ака. Айтяпман-ку, тандирхонадан тилла чиқмади, деб.\nҲобил ширакайф эди. Урушдан келганидан бери эрталабдан отиб олиш одатини чиқарганди. Ҳеч қаерда тузук-қуруқ ишламайдиган киши ҳар куни икки шишага пулни қаердан топади, буни ҳамқишлоқлар тушуна олмасдилар. Ойда, икки ойда бир марта Бухорога тушиб келадиган одатини айтмаса, ҳамиша уйида бўларди.\nҚобил теричи укасининг мастона кўзларидаги сурбетликни кўриб ғазаби тошди. Бироқ у билан ади-бади айтишишни ўзига эп кўрмади. Худо ўзига инсоф берса, топиб боради, деган хаёл ўтиб, лаш-лушини полуторкага ортганча қишлоқдан чиқиб кетди ва шу-шу қайтиб келмади.\nҲобил орадан бир неча йил ўтиб қаттиқ касал бўлиб қолди. Мўрдахай заргарнинг жияни бўлган машҳур дўхтир уни даволаб оёққа турғизди, бироқ, уйига жавоб бераётганида айтган бир гапи Ҳобилнинг кейинги ҳаётини буткул ўзгартириб юборди.\n– Агар яна бир қултум ичсангиз, ўласиз. Сизга ҳеч ким ёрдам бера олмайди.\nШу-шу Ҳобил ичкиликни оғзига олмай кетди. Кейин нураб кетган уйини тузатди. Ўғилларини уйли- жойли қилди. Ўзига нафақа тўғрилади. Соқол қўйиб, қишлоқнинг маъракаларига қатнайдиган бўлгач, уни Ҳобил амаки деб атайдиган бўлишди. Бироқ, бирон марта бўлсин акасини йўқлаб бормади.\nҚобил теричи тўқсондан ошиб қолган бўлса ҳам бардам, тетик чол эди. Эрталаб бомдодни ўқиб, кейин ўз хонасига кирди. Кўрпачага ёнбошлаганча кўзи илинибди. Укаси, ўша кайфдан кўзлари қисилиб турган, сурбет ҳолда эмас, йўқ, ўша, отаси бир хум тиллани олиб келганида уни уйғотган ўн олти яшар ўспирин ҳолида экан. У қўлидаги кўзачани унинг олдига қўйиб, “ака, олинг буларнинг барчаси сизники” дермиш. Теричининг кўзлари бирдан очилиб кетди.\n– Астағфурулло, – деди у кўзларини кафтининг орқаси билан ишқаларкан.\nҲеч бунақа, намоздан кейин мизғийдиган одати йўқ эди. Кейин ўрнидан туриб мўъжаз ҳовличани айланди. Гулларга қараган бўлди. Шу пайт ошхонага ёндош уйдан невара келини чиқиб келди.\n– Бува, чойингизни киритайми?\nҚобил теричи худди биров кириб келадигандек дарвозага интиқ термулди. Кейин эса бир-бир босиб ўз хонасига кирди. Келини олиб келиб қайтариб қўйган чойдан бир пиёласини эрмак қилиб ўтирди. Бироздан сўнг хабар олишга келган келинига “Мени безовта қилманглар, бироз дам олмоқчиман” деди ва ёнбошлади.\nИшга кетадиганлар ишга, ўқишга кетадиганлар ўқишга кетиб, ҳовли бир зумда сув сепилгандек жимиб қолгач, келин бир тоғора кирни чайиш учун ҳаммомга йўл олганида дарвоза тақиллади. Келин қўлидаги мағзава юқини кир чойшабга арта-арта дарвоза томон йўналди.\n– Қобил амакининг уйлари шуми? – сўрарди дўппи-чопон кийиб, белини боғлаган йигит.\nКелин шунча тикилмасин, барибир уни танимади.\n– Ҳа, шу эди. Тинчликми?\n– Ҳм, шу… бобомни бериб қўйдик. Ҳобил бобомни. Шуни Қобил амакига айтсангиз.\nКелин аввалига унинг гапини англамади. Кейин Қобил бобонинг қишлоқда Ҳобил деган укаси борлигини, нимагадир икковлари юз кўрмас бўлиб кетганларини эшитганини эслади.\n– Ҳозир, бувамни чақираман.\nКелин дарвозани очиқ қолдириб, Қобил теричининг хонасига қараб югурди. Хонанинг эшиги қия очиқ. Ундан ёнбошлаганча, дарвоза томонга кўз тикиб ётган Қобил бобо кўриниб турарди.\n– Бува, бува!\nКелин чорловига у жавоб бермади. Келин ичкарига кириб, ҳамон бир нуқтага тикилиб турган теричининг қуруқшаган қўлидан ушлади. Панжа муздек эди. Келин ўлимнинг мудҳиш шарпасини сезиб, бирдан қўлларини тортиб олди. Қобил теричининг боши шилқиллаб болишга тушди. Теричи аллақачон омонатини топшириб бўлган эди.\n← Аввалги Аввалги Баҳодир Абдураззоқ. Қора кийик таъқиби (ҳикоя)\nКейинги → Кейинги: Абдунаби Ҳамро. Олотнинг одамлари (ҳикоя)


13- МТМ тайёрлов гуруҳи тарбиячиси Равшанова Гавҳар "Йил фасллари " мавзусида гуруҳ болалар иштирокида "Очиқ ҳисобот машғулоти" ўтказилди.\n05-12-2018 14:16 547\n13- МТМ тайёрлов гуруҳи тарбиячиси Равшанова Гавҳар "Йил фасллари " мавзусида гуруҳ болалар иштирокида "Очиқ ҳисобот машғулоти" ўтказилди. Машғулотга маҳалла фаоллари ҳамда ота - оналар таклиф қилинди. Мактабгача таълим бўлими Давлат ва нодавлат мактабгача таълим муассасалари фаолиятини ҳамда ўқишини муқобил шаклларини ташкил етиш шўбаси мудири Сайфуллайева Шоира ҳам иштирок етди.\nҚўшработ туман Мактабгача таълим бўлими тасарруфидаги мактабгача таълим муассасалари тарбияланувчилари ўртасида «Кичкинтойлар-ширинтойлар» оммавий спорт мусобақаларининг Қўшработ туман босқичи ўтказилди\n25-07-2018 14:26 612\nЖорий йилнинг 25-июл куни Қўшработ туман ҳокимлиги, туман жисмоний тарбия ва спорт бўлими, туман мактабгача таълим бўлими, туман «Камалак» болалар ташкилоти ҳамкорлигида туман БЎСМ спорт залида«Кичкинтойлар-ширинтойлар» оммавий спорт мусобақаларининг Қўшработ туман босқичи ўтказилди. Мусобақага тумандаги 14 та мактабгача таълим муассасаларидан 140 нафар болажонлар иштирок этишди.\nҚўшработ туман мактабгача таълим бўлими тасарруфидаги 7-сонли мактабгача таълим муассасасида “Энг ижодкор тарбиячи” мавзусида кўрик-танлов бўлиб ўтди.\n05-07-2018 14:21 634\nҚўшработ туман мактабгача таълим бўлими тасарруфидаги мактабгача таълим муассасалари тарбиячилари иштирокида “Энг ижодкор тарбиячи” мавзусида кўрик-танлов бўлиб ўтди. Тадбирда бўлим мудири Шавкат Қўшбоқов Аннақулович сўзга чиқиб, “Билимли, изланувчан, ихтирочи, ижодкор, ташаббускор, ғайратли, шижоатли, интизомли, масъулиятли” ва албатта болаларни севиши тўғрисида таъкидлаб ўтди ва иштирокчиларга омад тилади. Тадбир сўнгида мактабгача таълим бўлим мудири “Энг ижодкор тарбиячи” кўрик-танлови ғолиб чиққан 7-сонли мактабгача таълим муассасаси тарбиячиларини фахрий ёрлиқ билан тақдирлади.\nҚўшработ туман мактабгача таълим бўлими тасарруфидаги 13-сонли мактабгача таълим муассасасида туман мактабгача таълим муассасалари тарбиячилари иштирокида семинар-тренинг бўлиб ўтди.\n19-06-2018 15:23 624\nЎзбекистон Республикаси Президентининг “Ўзбекистон Республикаси Мактабгача таълим вазирлиги фаолиятини ташкил этиш тўғрисида”ги 2017 йил 30 сентябрдаги ПҚ-3305-сон қарори, Ўзбекистон Республикаси Вазирлар Маҳкамасининг 2017 йил 19 июлдаги 528-сон “Мактабгача таълим муассасаларининг фаолиятини такомиллаштириш тўғрисида”ги қарорига асосан, мактабгача ёшдаги болаларни мактабгача таълим муассасаларида ҳар томонлама ривожлантириш, таълим-тарбия бериш, кўникма ва малакаларини шакллантириш, мактаб таълимига тайёрлаш бўйича давлат талабларини тўлақонли бажариш ҳамда ёзги соғломлаштириш мавсумини самарали ўтказиш мавзусида, Самарқанд вилоят мактабгача таълим бошқармаси услубий бирлашмасининг ижодий ишчи гуруҳ томонидан Қўшработ туман мактабгача таълим бўлими тасарруфидаги 13-сонли мактабгача таълим муассасасида туман мактабгача таълим муассасалари тарбиячилари иштирокида семинар-тренинг бўлиб ўтди.\nҚўшработ туманида 1-июнь- “Халқаро болаларни ҳимоя қилиш куни” байрами кўтаринки руҳда ўтказилди.\n02-06-2018 09:21 688\nCopyright © 2018 — 2021. Самарқанд вилояти Қўшработ тумани Мактабгача таълим бўлими.


Ўзга ўзбек қаёққа борсин?\nҚирғизистонлик ўзбек болалари яқин орада руслаштирилган ўзбек мактабларида ўқишлари мумкин.\nЎзбек расмийлари миллий озчиликлар вакилларига таълим бериш масалаларига бағишлаб минтақавий анжуман ўтказаётган бир пайтда, хориждаги ўзбеклар фарзандларини русча ўқитиш ҳаракатида юрибдилар.\n3 апрель куни Самарқандда миллий озчиликлар вакилларига таълим бериш масалаларига бағишланган минтақавий конференция бўлиб ўтди, деб хабар қилди www.gazeta.uz интернет нашри.\nҚозоғистон, Қирғизистон, Тожикистон ва Туркманистон таълим вазирлари муовинлари иштирок этган анжуманда миллий озчиликлар фарзандларига таълим бериш масаласи Ўзбекистонда тўпланган тажриба мисолида муҳокама қилинди.\nГазета.Узнинг Самарқанд конференцияси тўғрисидаги материали ана ўша тажриба тўғрисидаги каттагина мақоладир.\nУнда ёзилишича, ўзбек бўлмаган ўзбекистонликларнинг фарзандлари ўз она тилларида таълим олишлари учун республикада барча шароитлар яратилган.\nМақола мазмунига қараганда, анжуманда масаланинг бошқа жиҳати – Ўзбекистоннинг Ўзбекистондан ташқарида яшаётган ўзбекларга таълим соҳасида кўрсатадиган ёрдами масаласи муҳокама қилинмаган.\nБундай бўлиши табиийдир. Чунки ёрдамнинг ўзи йўқ.\nҚозоғистон "ўролмон" деб қозоққа, Қирғизистон "қайрилмон" деб қирғизга қайишмоқда. Лекин Ўзбекистоннинг "ўз" деб ўзбекка қайишганига далил бўлувчи ишоратлар йўқ.\nНатижада Ўзбекистондан ташқарида яшайдиган ўзбекларнинг, масалан, қирғизистонлик бир миллионга яқин ўзбекнинг Тошкент ҳукуматидан ҳафсаласи пир бўлган.\nНатижада қирғизистонлик ўзбеклар ўз фарзандларини ёппасига ўрисча ўқитмоқчи.\nТўғри, бу ҳозирча, бир жамоат ташкилоти – Қирғизистон Республикаси ўзбек миллий-маданий маркази қарори.\nБу ажабтовур қарор тўғрисида Озодлик радиоси ўз вақтида бир эмас, икки марта хабар қилган эди.\nСамарқанд анжумани муносабати билан мавзуга яна қайтишга қарор қилдик.\nТашкилот раҳбари, Қирғизистон парламенти экс-депутати Қодиржон Ботировни суҳбатга тортдик.\nҚирғизистондаги ўзбек мактабларини ёппасига ўрис тилига ўтказиш тўғрисидаги қарорни шарҳлар экан, Қодиржон ака воқеа тарихига тўхталди.\n- Биз бу масалани ўзбек миллий маданий марказининг қурултойида республика миқëсида кўриб чиққанмиз. Бизнинг мустақиллигимизга 17 йил бўлган бўлса¸ бизнинг ўзбек мактабларидаги бугунги муаммолар ҳалигача ҳал бўлган эмас.\nҲозирги кунда ўша мактабда ўқийдиган болалар 17 га кирди. Бари чаласавод. Шундай экан, бугун рус тилида билим олсин, деган масалага тўхталдик¸ - дейди Қодиржон Ботиров.\nҚодиржон Ботировнинг режаси бўйича, ўзбек мактабларида ўзбек тили дарслари ҳам сақланиб қолади, ўқитувчилар маоши россиялик ҳамкасблариникидай бўлади.\n- Кўпчиликда ҳозир ўзбек тилида ўқитадиган мактабларни рус тилига ўтказганда¸ ўзбек тилини булар йўқотади, деган ўй-фикр бор. Бу мутлақо нотўғри. Ўзбек тили ва адабиëти сақланиб қолади.\nБошқа фанларга биз Россиядан дарсликлар оламиз, шу билан бирга, ўзбек мактабларидаги ўқитувчилар учун тайëрлов курси очилиб, уларнинг ойликлари Россиянинг бугунги маориф вазирлиги бераëтган тарифда берилади¸- дейди Қодиржон Ботиров.\nМеҳмонимиз тўғрисида икки оғиз маълумот:\nҚодиржон Ботиров 1955 йилнинг 9 мартида Қирғизистон республикаси Жалолобод шаҳрида туғилган.\nҚирғизистон парламенти – Жўғўрқу Кенешнинг собиқ депутати.\nРеспублика Ўзбек миллий-маданий маркази раисининг муовини.\nЖалолободдаги Олимжон Ботиров номидаги Халқлар дўстлиги университети муассиси ва президенти.\nҚирғизистоннинг энг бадавлат одамларидан бири. Республикада ва хорижда ташкил этган корхоналарида, баъзи маълумотларга қараганда, икки ярим мингдан зиёд одам ишлайди.\nҚодиржон Ботиров уйланган, икки ўғли, уч қизи бор.\nМеҳмонимизни суҳбатга тортдик.\nОзодлик: Демак, ўзбек мактабларини рус тилига ўтказмоқчисизлар. Шу кунда нима амалий ишлар қилинаяпти?\nҚодиржон Ботиров: Амалий ишларнинг асосий қилинаëтган йўналиши - биз киритган таклифлар ўрганиб чиқилаяпти. Мактабларнинг ўқитувчилари ва раҳбарлари масалани ўрганаяпти. Биз буни қабул қила оламизми ëки йўқми? Мана шу тўғрида гап кетаяпти ҳозир.\nОзодлик: Мухбиримиз саволларига икки ой олдин берган жавобингизда бу масала Россия ҳукумати даражасида ҳал бўлаяпти, деб айтган эдингиз. Шуни конкретлаштириб берсангиз. Россия ҳукуматидан бу масала билан ким шуғулланаяпти?\nҚодиржон Ботиров: Сиз агар менинг ўша интервюмни эшитган бўлсангиз¸ мен Россия ҳукумати ҳал қилаяпти, деган маънода гапирган эмасман. Мен агар Россия ҳукумати шу масалаларни кўриб чиқиб, ўзининг бюджетига ўтказганида, қабул қиламиз бу нарсани, деб фикр билдирганман.\nОзодлик: Бугунги суҳбатимизда ҳам бояроқ “ўзбек мактабларининг ўқитувчилари Россия ўқитувчиларидек ойлик олади”, дедингиз.\nҚодиржон Ботиров: Мана шу таклифни пул билан таъминланиши бўйича Қирғизистон-Россия (славян) университети билан бирга программа қилиб ишлаб чиқдик. Ҳозир шу программага қўл қўйилди. Ҳозир славян университети Россия маориф вазирлиги билан иш олиб бораяпти. Бу бир кунда бўладиган иш эмас. Этапма-этап, бошланғич синфлардан бошланади.\nОзодлик: Программага қўл қўйилди, дедингиз. Ким қўл қўйди унга?\nҚодиржон Ботиров: У ўзбек миллий-маданий марказининг маорифга бағишлаб ўтказилган конференцияси қарорига кўра, Қирғизистон тарафидан Халқлар дўстлиги ассамблеяси ва Славян университетлари тарафидан имзоланди.\nОзодлик: У ўқув программасими?\nҚодиржон Ботиров: Ҳа, ўқув программаси ва программа бюджети.\nОзодлик: Ўзбек тилида дарс берадиган бутун бошли ўқитувчилар армияси бор. Улар ишсиз қолиши мумкин-ку. Бу қандай ҳал бўлади?\nҚодиржон Ботиров: Биринчидан, университет қошида ўқитувчиларни қайта тайëрлаш бўйича марказ очилади. Уларнинг ҳаммаси рус тилида дарс бериш бўйича қайтадан ўргатиб чиқилади.\nИккинчидан, университетларда шу мактабларга керакли мутахассисларни тайëрлаш йўлга қўйилади.\nОзодлик: У ëки бу тилда дарс бериш методикасида фарқ йўқлигини билсангиз керак. Гап рус тилида равон гапира билишда-ку. Сиз қайта тайëрланади, деяпсиз. Бир ойлик қайта тайëрлашда ўқитувчиларга равон гапиришни ўргата олмайдилар-ку?!.\nҚодиржон Ботиров: Бу, эҳтимол, сизнинг қарашингиз бўлса керак. Биз мутахассислар билан бу нарсаларнинг ҳаммасининг ҳисобини олиб, таҳлил қилиб, ўрганиб чиқдик.\nОзодлик: Сиз бутун қирғизистонлик ўзбеклар номидан қарор қабул қилибсиз. Сизнинг қурултойингиз қарор қабул қилипти. Қирғизистонда 1 миллионга яқин ўзбек яшайди. 1 миллион ўзбекнинг номидан қарор қабул қилишга сизнинг ҳуқуқингиз борми?\nҚодиржон Ботиров: Агар ҳар ким шу нарсани ўз хоҳиши билан мажбурий йўлга бурмаса, бизнинг ҳаққимиз бор.\nҚодиржон Ботиров: Қирғизистонда "многоязичный программа" (кўптилли ўқитиш дастури-таҳририят) қабул қилинган. Маориф вазирлигида кўп тилда ўқитиш программаси қабул қилинган. Шунга асосланган ҳолда биз ўзимизнинг халқимизга яна бир мумкинчилик (имконият демоқчи – таҳририят) яратиб бераяпмиз.\nЎзбек тилида ўқитадиган мактабларни ҳеч ким мажбур қилиб рус тилига ўтказмайди. Ана шу ўқитилаëтган мактабларда булар бир устиворликни кўрса, шу ерда шароит ўнгланганини билса, фарзандларини қайси мактабга топшириш, қаерда билим олдириш ҳар кимнинг ўзининг хоҳиши. Бу мажбурий равишда бўладиган программа эмас.\nОзодлик: Сиз сиëсатчисиз. Россия ҳукумати ўзи оч қолса ҳам¸ Қирғизистондаги ўзбекларни ўзига мойил қилиш учун пул сарфлаши мумкин ва оддий ўзбек “буларда яхши бўлаяпти”, деб шуларнинг орқасида кетиши мумкин. Бу сиëсат масаласи.\nНима учун Москва томон йўналтирилаëтган ҳаракатни Тошкентга йўналтирмаяпсизлар? Нима учун Тошкентдан ëрдам беришларини сўрамаяпсизлар?\nҚодиржон Ботиров: Мен Тошкентда камида 20 мaрта бўлдим (асабийлашади). Камида 20 марта бўлдим Тошкентда. Биз ўзимизнинг муаммоларимиз билан ўзимиз қолдик.\nБугун Қирғизистон маориф вазирлигида ўзбек мактаблари билан шуғулланадиган бирорта мутахассис йўқ. Ҳаммаси ўз ҳолига ташлаб қўйилган.\nБиз бу ерда яшаëтган туб халқмиз. Бизнинг фарзандларимиз фақат чаласавод бўлиб, жиноятчи бўлиб кетиши мумкин эмас. Буларга қанақа тилда бўлса ҳам билим бериш бизга ҳам қарз¸ ҳам фарз.\nОзодлик: Тошкентда 20 марта бўлибсиз. Кимлар билан гаплашдингиз ва бу боришлардан қандай самара чиқди?\nҚодиржон Ботиров: "Биз ўйланиб кўрамиз!, деб маориф вазирлиги айтди. Шахсан бизнинг мутахассислар уч кун мобайнида мактаб бўйича управлениеда иш олиб бориб, ҳеч қандай натижа чиқмади.\nОлий мажлисга бордик. Бу масалалар қандай қоғозга кирган бўлса¸ шундайлигича қолиб кетди. Биз охири кириллдаги эски китобларни олиб келиб, мактабларимизга тарқатишга мажбур бўлдик (Қирғизистондаги ўзбек мактаблари лотин ёзувига ўтмаган – таҳририят).\nҲамма эшик тақа-тақ берк. “Тўхта, Ўзбекистондан ташқарида ўзбек халқи бор, буларга биз қарамасак, ким қарайди ахир”, деган одамнинг ўзи чиққани йўқ.\nБиз Андижон воқеаларидан кейин собиқ ички ишлар вазири Зокиржон Алматов билан учрашдик. Биз “Қирғизистондан ўтди, дебсизлар (жангарилар назарда тутилаяпти –таҳририят), сизлар қўйиб олган чегара нима беради ўзи? Бизнинг ëшларимизда айб нима? Нимага йўлни тўсасизлар? Бизнинг фарзандларимиз қайси йўлдан боришсин?” деб айтдик. Лекин....\nОзодлик: Бу саволларингизга Зокир Алматов нима деб жавоб берди?\nҚодиржон Ботиров: Зокир Алматов: “Биз бу нарсаларнинг ҳаммасини раҳбариятга етказамиз¸ ишонинг”, деди. Мен: “Раҳбарият билан мени учраштиринг - мен айтаман” десам, мени учраштира олгани йўқ.\nМен: “Ўшда биттагина Қирғиз-Ўзбек университети бор. Қирғизистон указ чиқарган. Ўзбекистон ҳалигача указ чиқармаган.\nМен ўзимнинг ҳисобимдан университет қилдим. Мен бизнесмен бўлсам¸ ўқитувчи бўлмасам¸ дарс бера олмасам¸ менга нима кераги бор эди университет қилиб?\nЛекин мен ўзбек миллий-маданий марказининг раҳбари сифатида элнинг ташвишини, ўша ердаги бор нарсани кўриб турибман. Мен бу нарсаларга кўз юма олмайман.\nҲаммамиз шу ерда яшаëтган бўлсак. Нега биз болаларимизнинг йўлини тўсиб¸ кейин уларни исломий фундаментализмда айблаб, қамашимиз керак? Бизда нима бошқа йўл йўқми?” деб айтдим.\nМен унинг кабинетида икки ярим соат туриб, баëнот қилдим. “Раҳбариятга етказинг, илтимос. Қирғиз-ўзбек университетига Тошкентдаги битта ўзбек университетини оталиққа бериб қўйсангизлар, асаканглар кетадими?” дедим. Шуни ҳам қилишгани йўқ. Йўқ-да бу нарсалар. Нима қилиш керак энди?\nҚирғизистон Республикаси ўзбек миллий-маданий маркази раисининг муовини Қодиржон Ботиров юқорида тилга олинган сабабларга кўра ўзбек мактабларида таълимни рус тилига кўчиришга бел боғлаганини айтди.\nЎзга ўзбек қаëққа борсин?


Коррупцияга қарши муросасиз кураш йўлида ходимларнинг маънавий билимини ошириш жуда муҳим\nКоррупцияга қарши муросасиз кураш ...\nБугун жаҳон миқёсида ҳал этилиши лозим бўлган асосий муаммолардан бири бу – коррупциядир. Негаки, ушбу иллат фақат давлат ва жамиятнинг сиёсий-иқтисодий ривожланишига жиддий путур етказибгина қолмай, инсон ҳуқуқ ва эркинликларининг поймол бўлишига ҳам олиб келади. Шу боис, унга қарши курашиш амалга оширилиши зарур бўлган долзарб вазифалардан бирига айланди.\nУшбу вазифалар ижроси Жиззах вилоят божхона бошқармасида ҳам тизимли равишда амалга оширилиб, ходимларнинг мавзу юзасидан маънавий билимлари оширилмоқда. Ана шундай профилактик тадбирларнинг навбатдагиси “Жиззах” ТИФ божхона постида бўлиб ўтди. Унда бошқарманинг Ўз хавфсизлик гуруҳи раҳбари Б.Анварханов ва Давлат хавфсизлик хизмати Жиззах вилояти бошқармаси масъул ходими Н.Ғуломов ҳам иштирок этди.\nТадбир давомида, ходимларга коррупция иллати ва унинг салбий оқибатлари, божхона органларида коррупция ҳолатларига йўл қўймаслик ва унга қарши муносиб курашиш бўйича амалга оширилиши лозим бўлган ишлар, олдинда турган долзарб вазифалар ҳақида иштирокчиларга маълумотлар берилди. Қолаверса, ходимларнинг бу иллатларга аралашиб қолмасликлари, доимо ўз касбига содиқ қолиб, ҳалол меҳнат қилишлари кераклиги тушунтирилди.\nБундан ташқари, Президентимизнинг жорий йил 27 май куни имзоланган “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида”ги\nПФ-5729-сон Фармони мазмун-моҳияти ва уни қабул қилишдан кўзланган асосий мақсад ҳақида пост ходимларига кенг тушунчалар бериб ўтилди.\nДарҳақиқат, коррупция ҳар қандай жамиятнинг иқтисодий, ижтимоий, маънавий ҳаётига хавф соладиган, қолаверса, мамлакат тараққиётига тўсиқ бўладиган иллатдир. Агарда биз ҳаммамиз унга қарши курашиш тизими самарадорлигини ошира олсак нафақат божхона соҳасининг балки, мамлакатимизнинг халқаро майдондаги нуфузини ошириш билан бирга унинг имижини мустаҳкамлаган бўламиз.


Ҳафта сайин ошиб бораётган автомобиллар ёҳуд И. Каримов Асака заводи ҳақида нима деганди? | Ўзбекистон ва жахон янгиликлари\nДолзарб янгилик | Жамият 4 июль 8:41 2 110\nБаён қилинаётган фикр мулоҳазаларни ўқиб, Асака заводи қандай орзу-ниятлар билан қурилгани ёдимга тушди. Кечагидек эсимда, тахминан 24-25 йил олдин республика Олий Советининг навбатдаги сессиясида марҳум Биринчи Президентимиз И.А.Каримов ўз нутқи давомида депутатларга қарата тахминан шундай деган эди. “Мана яқинда Жанубий Кореяга бориб келдик, хабарларинг бор. “DAEWOO” кампанияси билан келишиб олдик. Эрта-индин Тошкентга унинг Президенти етиб келади. Асакадаги прецеп заводи ўрнида ўзимизни енгил машиналарини ишлаб чиқарамиз. Энди ҳеч ким ариза ёзиб, Ижроқўмга сарғаймайди, навбат кутмайди, ўзимизни машинамиз бўлади”, деб бир неча лаҳза залга тикилиб турди. Биз журналистлар залнинг энг охирги қаторида ўтирардик. Президентимиз “Нима ўзимизнинг машинамиз бўлса яхши эмасми?”, деб залга тикилди. Ҳамма бирдан қарсак чалиб ўрнидан туриб кетди. “Энди бизга жигули керак эмас. Энг замонавий мошиналаримиз бўлади, тушунаяпсизларми?”- деб қўшиб қўйди. Бир неча лаҳза залда ғала-ғовур ва одамларнинг юзида табассум, хурсанд бир кайфият юзага келди.\nБиринчи Президентимиз орзу қилган машина заводи ишга тушиб дастлабки йилларда одамлар имкон қадар яхши ниятлар билан машина сотиб ола бошлади. Адашмасам, кредитга ҳам машина бериш бир муддат йўлга қўйилганди. Лекин, талаб йил сайин ошиб борди. Бундай харидоргирликдан пул қилиш орзусида бўлганлар атайлаб машина тақчиллигини пайдо қилди. Ва ниҳоят қаловини топди… Натижада “шапкачилик”, “сизу-бизчилик” гуллаб-яшнади. Турли баҳоналар ўйлаб топилди. Мени кечиринг орқам оёғингизга тегиб кетди дегувчиларнинг кетмони учди.\nШундан буён “ўйинчию-яллачилар”нинг ошиғи олчи бўлди. Бугун вазият ўзгарди. Адолат билан юзлашиш туфайли унинг тафтидан Ўз”АВТОСАНОАТ” да ҳам музлар эриди. Ва ниҳоят АҚШ доллари ва миллий сўмимизда сотилаётган автоуловлар кўплаб эътироз ва норозиликларга сабаб бўлганидан сўнг унинг сотувини юз фоиз миллий вальютага ўтказишди. Истеъмолчилар бундай ҳушхабардан жуда қисқа муддатга бўлсада ақлдан озадиган даражада хурсанд бўла олди. Афсуски, Бузоқни югургани сомонхонагача экан. Сўнг эса, харидорларнинг тушига ҳам кирмаган янги ўйин ўйлаб топилди. Минг афсуски, энди бу мусиқага ҳамманинг ҳам ўйнаши анчайи қийин масала эканлиги кундан кунга ойдинлашиб бормоқда.\nДунё иқтисодиётидаги инқирозлар автомобиль ишлаб чиқарувчи корхоналарни қанчалик гангитиб қўйган бўлса, бизни корхонамиз маҳсулотларига бўлган талаб ва эҳтиёж ортиб борди. Биз буни турли тахминларга йўйдик. Бугун эса машина билан боғлиқ жуда кўп нарсалар ойдинлашгани сари, машина харид қилиш орзусидаги юртдошларимизнинг боши оғриб, хаёли лойқаланган сувдек тиниб улгурмасдан вазият ўзгариб қолмоқда. Ўз мамлакатингда ишлаб чиқарилган машинани харид қилиш учун қанча сунъий тўсиқ ва муаммоларга дуч келаверсанг ечимини излаб топишга ҳаракат қиладиган саволларинг ҳам кўпайиб кетар экан. Айтишларича хорижда автодўкондан хоҳласангиз нақт, лизинг ёки кредитга узоғи билан ярим-бир соатнинг ичида исталган машинангизни хариб қилиншингиз мумкин экан. Биздаги сарсон-саргардонликни эса етти ёшдан етмиш ёшгача бўлган юртдошларимиз яхши билади. Ана шу оғриқлар билан машина олиш орзусида ҳаракатланади. Сабаби ўзбекона орзу ва орият. Нима бўлса ҳам янги машинани олишим керак, душман кўзида … дейди.\nНега шундай деган савол ҳаммани қизиқтиради, агар буни ўз номи билан айтадиган бўлсак, монополистик корхонанинг хурмача қилиқлари, дейиш мумкин. Осмон узоқ, ер қаттиқ етолмайман ёрижон. Машинани ой йиллаб кутолмайман ёрижон. Шапкаси бўлса бўлар сатқаисар ёрижон… деган халқона қўшиқлар оғиздан-оғизга кўчаверади. Бир сурхондарёлик отахон айтган эди. Пули бор нималар қилмайди, пули йўқ нималар демайди деб.


ЎзА - Дурангсиз тур\n10.04.2017 11:40 Чоп этиш версияси\nЎтган ҳафта футбол бўйича Ўзбекистон миллий чемпионати олий лигасининг бешинчи тур учрашувлари бўлиб ўтди.\nУшбу турдан ўрин олган дастлабки икки ўйинда кутилмаган натижа қайд этилгани ҳақида аввал хабар берган эдик. Мамлакатнинг амалдаги чемпиони ва жорий мавсумда ҳали мағлубиятга учрамаган "Локомотив" сафарда "Шўртан" клубига 0:2 ҳисобида имкониятни бой берган бўлса, "Бунёдкор" жамоаси ўз майдонида "Қизилқум"га 0:1 ҳисобида енгилди.\nБухорода ўтган «Бухоро» – «Нефтчи» баҳсида мезбонлар мухлислар ишончини оқлади – 3:0. Ўз майдонида «Металлург»ни қабул қилган «Пахтакор» клуби кичик – 1:0 ҳисобидаги ғалабани нишонлади. Пойтахт жамоасига ғалаба келтирган голга Жасур Ҳакимов муаллифлик қилди. Худди шундай ҳисоб «Навбаҳор» – «Машъал», «Сўғдиёна» – «Обод» ва «Олмалиқ» – «Насаф» жамоалари ўртасидаги учрашувларда ҳам мезбонлар фойдасига қайд этилди.\n«Қўқон – 1912» ўз майдонида «Динамо»ни 2:1 ҳисобида мағлубиятга учратди. 14-дақиқада Носир Отақўзиев ҳисобни очган бўлса, 48-дақиқада Филип Райевац самарқандликлар дарвозасига иккинчи тўпни киритди. "Динамо"нинг ягона жавоб тўпига Сардор Сулаймонов муаллифлик қилди.


«МЮ» 15 футболчи билан хайрлашди. Улар орасида «бўлажак Месси» сифатида қаралган Каллум Гриббин ҳам бор\n«Манчестер Юнайтед» клуб билан шартномаси тугаган 15 нафар футболчи билан хайрлашгани ҳақида хабар чиққанида, бу руйхат аксарият футбол мухлисларининг ҳайратига сабаб бўлди. Сабаби, бу футболчилар ичида Каллум Гриббин ҳам бор эди.\nКаллум Гриббин ёш жамоаларда доим етакчи бўлиб келган ва ҳатто ундан Месси даражасидаги футболчи етишиб чиқишини тахмин қилганди. Ҳужумкор ярим ҳимоячи ва қанотларда самарали тўп сура оладиган Гриббин нафақат «Манчестер Юнайтед», балки Англиянинг келажаги сифатида эътироф этилаётганди.\nАммо маълум бўлишича, клуб у билан хайрлашишга мажбур бўлган. Каллум Гриббин оғир жароҳат туфайли футболдан кетишга қарор қилган. Клуб бу ҳолатда ҳеч қандай йўл йўқлигини тан олган ҳолда, футболчининг кейинги ҳаётида омад тилаган.\n«Манчестер Юнайтед»ни тарк этаётган ўн беш нафар футболчи қўйидагилардан иборат: Антонио Валенсия, Андер Эррера, Жеймс Уилсон, Реган Пул, Каллум Уиллан, Томас Санг, Зак Дирнли, Дижей Буфонж, Тарелл, Уоррен, Мэтти Уиллок, Матью Олосунде, Каллум Гриббин, Миллен Баарс, Жош Бохуй ва Жеймс Томпсон.\nШунингдек, шартнома муддати атиги бир йил қолган Хуан Мата ва Давид Де Хеа масаласи ҳали очиқ қолмоқда. Клуб Хуан Мата бўйича янги шартнома таклифини берган.\nМанчестер Юнайтед Каллум Гриббин\nНевилл у «МЮ»га келишини хоҳлайдиган уч футболчини айтди\nКлопп агентининг гаплари ҳақида: «Бу немисча ҳазил эди»\nАПЛ. «Астон Вилла» ва «Вест Ҳэм» дуранг ўйнашди\nЖермейн Женас «Ливерпуль» Фирминьони Месси ёки Роналдуга ҳам алмаштирмаслигини айтди


Амарантус бадиий таржима мукофоти - Уч илдиз\nАмарантус адабий агентлиги ўзбек адабиётини дунёга танитиш ҳамда хориж китобхонлари орасида кенг тарғиб этишга ўз ҳиссасини қўшиш мақсадида, шу билан бирга, бадиий таржима устида изланаётган таржимонларни рағбатлантириш ва қўллаб-қувватлаш мақсадида АМАРАНТУС БАДИИЙ ТАРЖИМА МУКОФОТИ учун бадиий асарларни ўзбек тилидан чет тилларига таржима қилиш бўйича танлов эълон қилади.\nТанловда ўзбек тилидан қуйидаги тилларга таржима қилинган бадиий асарлар иштирок этади:\nТанлов икки тоифа бўйича ўтказилади:\n30 ёшдан ошган таржимонлар\nёш ижодкорларни қўллаб-қувватлаш мақсадида 30 ёшга тўлмаган таржимонлар орасида.\nҲар бир тоифа бўйича лонг-лист, шорт-лист ҳамда ғолиблар аниқланади.\nТанлов учун таржима ва сўроқ варақасини қабул қилиш 1-июндан бошланиб 15-июлда якунига етади. Ғолиблар сентябрь ойининг илк кунларида эълон қилинади ва мазкур ойда ўтказиладиган мукофот маросимида махсус сертификат ҳамда қимматбаҳо совғалар билан тақдирланадилар. Ғолиб бўлган таржималарнинг ҳар бири Амарантус адабий агентлиги билан ҳамкорлик қилаётган хориж адабий журналларида чоп этилади.\nТаржималар XX ва XXI аср ўзбек адабиётига мансуб ҳикоялар ёки романдан олинган тугал бир парча бўлиши лозим. Назмда битилган асарлар бу танловда иштирок этмайди.\nТаржималар таржимоннинг ўз иши бўлгани ҳолда ҳеч бир жойда, жумладан, газета ва журналлар, тўпламлар, онлайн нашрларда қисман ва ёки тўлиқ кўринишда чоп этилмаган бўлиши лозим. Таржималар бошқа танловларда сентябрь ойига қадар иштирок этмаслиги талаб этилади.\nТаржималар аноним кўринишида тақдим этилиши лозим. Танловга ариза топшираётганда қуйидаги уч ҳужжатни биргаликда топшириш талаб этилади: 1) бир нусха аслият; 2) бир нусха таржима; 3) тўғри тўлдирилган сўров варақаси.\nАслият ўзи ичига муаллиф номи ҳамда бадиий асар номини олган бўлиши ва саҳифалар рақамланган бўлиши лозим. Бунда таржимонга оид ҳеч қандай маълумот бўлмаслиги керак.\nТаржималар А4 форматда, 2,0 сатр оралиғида ва саҳифаланган бўлиши лозим. Таржимада бадиий асар муаллифи ва номи келтирилиши, аммо таржимонга оид ҳеч қандай маълумот бўлмаслиги керак.\nТанловда ўзбек тилидан қуйидаги тилларнинг бирига таржима қилинган асарлар иштирок эта олади: инглиз, немис, француз, рус, турк.\nБир иштирокчи иккитадан ортиқ иш билан қатнаша олмайди.\nТанловда иштирок этиш учун ёш, миллат, яшаш жойи, касбий мавқеи жиҳатидан чегаралар қўйилмаган. Танловда ташкилотчилар ҳамда ҳакам ҳайъати оила аъзолар иштирок эта олмайдилар.\nТанлов шартларининг бирор бир бандига риоя этмаган таржималар танловда иштирок этмайди.\nҲакамлар ҳайъати қарори якуний қарор ҳисобланади.\nҲакамлар ҳайъати таркиби:\nҲакамлар ҳайъати таркиби бадиий таржима дунёсида анчайин танилган ва қатор муваффақиятларга эришган, ўзбек адабиётини жаҳон китобхонлари оммасига етказишда салмоқли меҳнат қилиб келаётган иқтидорли таржимонлардан ташкил топган.\nИнглиз тили бўйича:\nФранцуз тили бўйича:\nТурк тили бўйича:\nРус тили бўйича:\nНемис тили бўйича:\nАризалар “Амарантус бадиий таржима мукофотига” деб кўрсатилган ҳолда amaranthus_la@mail.ru манзилига юборилиши лозим.\nМурожаат учун телефонлар: +99891 164 66 35\n+99891 455 86 63\nАриза топшириш учун керакли сўров варақасини Telegram орқали +99893 909-17-97 рақамига сўров жўнатиш ёрдамида ёки Telegramда t.me/amaranthusaward (@amaranthusaward) манзилида жойлашган The Amaranthus Literary Translation Award гуруҳи орқали олиши мумкин.\nАмарантус адабий агентлиги\n(Amaranthus Literary Agency)\nТошкент шаҳар, Сергели тумани,\nЯнги Сергели кўчаси, 2-уй\nPrevious story Миллий университет ҳузурида янги илмий-тадқиқот институти ташкил этилди


АҚШ аср етакчилиги учун муҳим паллада турибди – Байден | Qalampir.uz\nАҚШ аср етакчилиги учун муҳим паллада турибди – Байден\nОлам\t18 Ноябрь 16:24 2916\nАҚШ XXI аср етакчилиги учун бошқа давлатлар билан рақобатда ғалаба қозона оладими? Келгуси бир неча йилда шу саволга жавоб топилади. Бу фикрни Америка Президенти Жо Байден билдирди ва Қўшма Штатлар учун бу масалада ҳал қилувчи дақиқа келганини таъкидлади.\n“Мен ҳақиқатан ҳам ишонаманки, 50 йил ўтгач, тарихчилар бу лаҳзани, сўнгги икки йилни ва кейинги тўрт-беш йилни ўрганади ва Америка XXI аср учун рақобатда ғалаба қозондими ёки ютқаздими, шуни ҳал қилишади”, деган Америка раҳбари.\nШундан сўнг Байден халқаро ҳамжамият олдида турган турли муаммоларни АҚШ бўлмаса, яна ким ҳал қилиши ҳақида гапирган. У шу муносабат билан Америка “ўйинга қайтиши” кераклигини айтган.\n“Бошқа давлатларга зарар етказишимиз шарт эмас, биз ўйинга қайтишимиз керак. Дарвоқе, ўйинга қайтмасак, Яқин Шарқдаги инқирозни бошқа ким ҳал қилади, Исроил-Фаластин масаласи билан бошқа ким шуғулланади? Бу масалаларнинг барчасини ким ҳал қилади?”, деган Оқ уй раҳбари.\nЭслатиб ўтамиз, Байден Қўшма Штатлар Пекин Олимпиадасига делегация юборадими ёки йўқми, деган саволга берган жавоби билан журналистларни ҳайратда қолдирганди.\n03 Декабрь 14:30 57722\n03 Декабрь 15:41 41808\n03 Декабрь 20:24 36534\n03 Декабрь 17:49 30632\n04 Декабрь 11:13 24785


Тилла тақинчоқ тақишда аёллар томонидан йўл қўйиладиган хатолар (фото) - Daryo\n21:57, 08.06.2021 39773\nЗаргарлик буюмларини сотиб олишдан олдин уларни нималар билан бирлаштириш мумкинлиги ҳақида билиб олиш зарур. Тилла буюмлар ҳақида гап кетганида барчанинг хаёлига эскириб қолган нарсалар келади. Масалан, бувилардан мерос бўлиб қолган анъанавий тақинчоқлар ёки кўп рангли тошлар билан безатилган заргарлик буюмлари. Аммо бунинг хавотир оладиган жойи йўқ. Агар ушбу металлдан қандай қилиб тўғри моделларни танлаш ва бирлаштириш ўрганилса, ёрқин ва замонавий кўринишларни яратиш мумкин. Асосийси, хатолардан сақланиш керак!\nКлассик тиллалар билан чекланиш\nТилла тақинчоқлар билан таниш бўлмаганлар диққатига! Тилла эскирмайдиган ёки қораймайдиган қаттиқ металл. Классиканинг яна бир замонавий ўзгариши ҳозирда пушти рангдир. Ушбу ранг бугунги кунда машҳур бўлиб, нафақат заргарлик буюмларида, балки кийим-кечак ва бошқа буюмларда ҳам етакчилик қилмоқда. Албатта, тақинчоқларнинг геометрик безакларни батафсил кўриб чиқиш зарур. Масалан, дискли зираклар тўплами ва учта шарли узук кундалик ҳаётга ёрқин ранглар қўшади.\nТиллани фақат тилла билан тақиш\nЗамонавий тенденциялар турли хил металлардан ясалган заргарлик буюмларини бирлаштиришга имкон беради. Яратилган образда бир вақтнинг ўзида олтин, платина, кумуш бўлиши мумкин, шунинг учун чекловларни унутиш лозим. Хонимлар ўзи ёқтирган аксессуарларни ҳам олтин, ҳам кумушдан сотиб олиши ва уларни бир-бири билан бирлаштириши мумкин, Ушбу комбинация ҳар доим янги ва уйғун кўринади.\nУзук тақишда махсус қоидага риоя этиш\nОдатда иккала қўлда бир вақтнинг ўзида энг кўп учта узук бўлиши керак деган қоидага кўпчилик ҳали ҳам амал қилади. Ушбу қоида эса ҳозирда эскирган. Мода оламида севимли моделларни бир-бири билан хавфсиз тарзда бирлаштириш мумкин. Турли хил шакл, ранг ва ўлчамларнинг комбинацияси қабул қилинган. Шуни ёдда тутиш керакки, заргарлик буюмлари бир-бирини уйғун равишда тўлдириши ва бир услубда бўлиши керак.\nТиллани фақат қимматбаҳо тошлар билан тақиш\nБугунги кунда безакларни экология фойдасига танлов қилиш мода. Тилла ва олмосдан ясалган эскирган моделлар ўрнига ушбу металлнинг экзотик номлари бўлган ярим қимматбаҳо ва табиий тошлар билан бирикмасига эътибор бериш тавсия этилади. Улар индивидуалликни таъкидлабгина қолмай, балки куч ва энергия ҳам беради.\nТилла тақинчоқларни оддийлари билан бирлаштириш\nОддий тақинчоқлар қанчалик сифатли бўлмасин улар билан бирлаштирилган заргарлик буюмлари бачкана ва хунук кўринади.\nТилла тақинчоқ ва ташқи образга эътиборсизлик\nМасалан, офисда катта тилла тақинчоқларни тақишни хоҳлайдиганлар ортиқча безаксиз кийимни танлагани маъқул. Турли узунликдаги кўп қаватли ингичка занжир, билагузук, маржонлар ва ҳаттоки табиий тошли узуклар кундалик ҳаётда ҳам чиройли кўринади.\nТилла буюмлар тўпламини тақиш\nҲар қандай заргарлик тақинчоқларининг тўпламидан воз кечиш зарур. Бундай тўплам кўринишни соддалаштиради ва ёшни қарироқ кўрсатади. Энг муҳими, бундай тўплам ижодкорлик учун имкониятларни чеклайди. Ҳар ким ўзининг шахсий образини яратишдан ва турли хил тасвирлар билан ишлашдан қўрқмаслиги керак.\nЁзги образингизга путур етказадиган аксессуарлар (фото)\nТрендда бўлишингизга ёрдам берувчи 7 аксессуар (фото)\nҚизил йўлакда энг катта ва оғир зиракларда кўриниш берган машҳур аёллар (фото)\n07:45 Бугун 0\n07:34 Бугун 1106\n06:21 Бугун 4961\n02:05 Бугун 15201\n23:38, 19.10.2021 58948\n22:19, 19.10.2021 54888\n18:32, 19.10.2021 51839\n09:23, 20.10.2021 49577


Навоий вилоятида истеъмолчиларни энг кўп қийнаётган масалалар нима? – Jurnalist\nНавоий вилоятида истеъмолчиларни энг кўп қийнаётган масалалар нима?\nR S2020-09-11T09:07:59+05:0011 Sentabr, 2020|Навоий вил.|\nМаълумки, ҳар бир шахс истеъмолчи. Бозор муносабатлари тобора чуқурлашиб бораётган бугунги ҳаётимизда табиий равишда бозор ва истеъмолчи ўртасидаги муносабатлар ҳам кўпайиб бормоқда. Бу ўз навбатида мазкур соҳада юзага келадиган масалаларни самарали ҳал этишда дунё тажрибаси асосида давр талабига мос механизмларни ишлаб чиқишни тақозо этади.\nЎзбекистонда 1996 йилнинг 26 апрелида «Истеъмолчиларнинг ҳуқуқларини ҳимоя қилиш тўғрисида»ги Қонун қабул қилинган. Мазкур ҳужжат истеъмолчи билан савдо, иш ва хизмат кўрсатувчилар ўртасидаги ўзаро муносабатларни тартибга солишда асосий мезон ҳисобланади. Шунингдек, Ўзбекистон Республикаси Президентининг 2019 йил 11 сентябрда қабул қилинган “Истеъмолчилар ҳуқуқларини ҳимоя қилишнинг ҳуқуқий ва институционал тизимини тубдан такомиллаштириш чора-тадбирлари тўғрисида”ги фармони асосида вилоятларда Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигининг ҳудудий бошқармалари ташкил этилди.\nНавоий вилоятида ҳам худди шундай тузилма ташкил этилиб, мазкур ташкилот фаолиятига роппа-роса бир йил тўлди. Хўш, бу даврда вилоятда истеъмолчилар ҳуқуқларини ҳимоя қилиш борасида қандай ишлар амалга оширилди?\nХудди шу каби бир қатор саволлар юзасидан ҳудудий бошқарма томонидан журналист ва блогерлар учун матбуот анжумани ташкил этилиб, тадбирда олиб борилаётган ишлар юзасидан батафсил маълумотлар тақдим этилди. Вилоят ахборот ва оммавий коммуникациялар бошқармаси ҳамда Ўзбекистон Журналистлари ижодий уюшмаси вилоят бўлими ҳамкорлигида ўтказилган анжуманда бошқарма бошлиғи Валижон Адизов журналистларга ташкилот фаолияти юзасидан бир қатор маълумотларни тақдим қилди.\nЙил бошидан буён бошқармага савдо, хизмат кўрсатиш, коммунал, транспорт ва реклама соҳаларига оид 257 та мурожаат келиб тушди. Шундан 235 таси ижобий ҳал этилди, 22 тасига тегишли тартибда тушунтириш берилган. Истеъмолчилар фойдасига жами 315,1 миллион сўм миқдордаги маблағлар қайта ҳисоб-китоб қилиб берилди. Келиб тушаётган мурожаатларнинг асосий қисми сифатсиз маҳсулот ва коммунал соҳадаги камчиликлар билан боғлиқ.\n– Истеъмолчилардан муржаатлар келиб тушишини кутиб турмасдан, ижтимоий тармоқларда тарқатилаётган муаммоли ҳолатлар бўйича ҳам доимий равишда ишни ташкил қилмоқдамиз, – дейди бошқарма бошлиғи В.Адизов. – Бунда ижтимоий тармоқда жойлаштирилган муаммо юзасидан зудлик билан тегишли хизмат кўрсатувчи ёки ваколатли ташкилот мутахассисларини жалб қилган ҳолда муаммони бартараф этиш чоралари кўриляпти. Яқинда вилоятимиз ҳудудидаги ташқи реклама воситаларининнг қонунчиликка нечоғли мослиги ҳам ўрганилди. Натижада жами 440 та ташқи реклама воситалари борлиги аниқланиб, ноқонуний ўрнатилган 146 та ташқи реклама воситалари олиб ташланди ҳамда 258 та реклама паннолари қонунчиликка мувофиқлаштирилди. Худди шу каби жараёнлар давом этмоқда.\nАнжуманда бошқарма томонидан фуқароларнинг истеъмолчи ҳуқуқлари борасидаги ахборотлардан хабардорлигини ошириш борасида амалга оширилаётган ишлар хусусида ҳам сўз борди. Бу борада вилоятдаги мавжуд бозорлар ва савдо мажмуаларида «Истеъмолчи бурчаги» ташкил этилиб, уларда «Таклиф ва шикоятлар дафтари», лицензия нусхаси, хизматлар прейскуранти, лозим бўлган ҳолларда истеъмолчилар қайси ташкилотларга шикоятлар билан мурожаат қилишлари мумкинлиги тўғрисидаги маълумотлар қулай ва кўзга ташланадиган жойларга жойлаштирилган. «Истеъмолчи бурчаги»нинг ташкил этилиши ўзида истеъмолчилар оворагарчиликларининг олдини олиш билан бир қаторда тадбиркорларнинг уларга нисбатан ҳурмат ва яхши муносабатини, тадбиркорлик фаолиятининг шаффофлигини таъминлашда вазифа ва бурчларини қонун доирасида бажарилишини таъминлаш мақсадини ҳам ифодалайди.\n– Яқинда вилоятдаги 35 та қурилиш ташкилоти ва фуқаролар ўртасида тузилган шартномаларни ҳам мазмунан кўриб чиқдик, –дейди бошқарма бўлим бошлиғи Бекзод Бобоназаров. – Шу нарса кузатилдики, юридик корхоналар мазкур шартномаларни истеъмолчилар эмас, кўпроқ ўз фойдаларини кўзлаб тузишган. Ҳужжатларда истеъмолчилар учун тўлов кечиктирилганда пенялар ҳисоблаш банди бор, аммо уй-жой қурилиши кечиктирилганда зарарни қоплаш қурувчи бўйнига қўйилмаган. Шу каби ҳолатлар юзасидан истеъмолчи ҳуқуқларини ҳимоя қилиш борасидаги қонунчилик талаблари бузилаётгани юзасидан тадбиркорларга тушунтиришлар берилди. Бундан ташқари, вилоятдаги кўпқаватли уйларда лифтларнинг бор-йўқлиги, ишлаш-ишламаслиги ҳолати ҳам ўрганилиб, аниқланган бир қатор камчиликлар юзасидан тегишли идораларга мурожаатлар йўлладик.\nОчиқ мулоқот давомида бошқарма масъулларига журналистлар томонидан бир қатор саволлар ўртага ташланиб, аниқ жавоблар олинди. Анжуман якунида бошқарма ва ОАВходимлари ҳамкорлигини кучайтиришга келишиб олинди.


Тилшунослар ҳам олдида лол қолди | FargonaZiyo.uz\nТилшунослар ҳам олдида лол қолди\nIn: ИБРАТЛИ РИВОЯТЛАР, РУКНЛАР\nЎзбекистонлик футбол мухлиси 2013 йилнинг сентябрида туғилган ўғлига Неймар деб исм қўйди (бразилиялик футбол устаси шаънига эмиш)! Неймар исмли ўзбекистонлик чақалоқнинг туғилганлик ҳақидаги гувоҳномаси интернетдаги ижтимоий тармоқлар орқали тарқаб кетган. Бу қаторга қашқадарёлик Брюс Ли исмли йигитнинг паспортини ҳам қўшиш мумкин.\n«Муборакнинг “Машъал” футбол клуби таркибида Марадона Сафаров, “Олмалиқ” футбол клубида Гаэтано Юсупов исмли ўйинчилар тўп суришади» (газета хабари).\nОта-боболаримиз чақалоққа исм қўйишга жиддий эътибор беришган. Бу набавий тавсия бўлгани учун ҳам шундай қилишган. Шукрлар бўлсин, исмимиз туфайли тақдиримиз таҳликага тушадиган замонлар орқада қолди. Ҳатто исм борасида ҳам салла деса, калла келтирадиганлар етарли эди. Дунёда бирор одамнинг номи тилга тушдими, бас, бизнинг чақалоқлар шу номга муносиб кўриларди. Телман, Феликс, Клара, Роза, Индира, Марат, Жон Рид… кейин эса ясама исмлар (бошқа халқларда буни кўрмайсиз) оқими – Марлен (Маркс–Ленин), Вилор (Буюк октябр инқилоби), Мэлс (Маркс, Энгелс, Ленин, Сталин), Энмарк (Энгелс–Маркс), Дамира (яшасин жаҳон инқилоби), Маузер, Октябр, Инқилоб, Майя… (Бир одам фарзандларини Катет, Радиана, Медиана, Гипотенуза деб атаганини эшитганман. Американинг Чикаго шаҳрида яшовчи Жексонлар оиласи беш фарзандини Менингит, Лорингит, Аппендицит, Перитоник, Тонзилит деб номлаган экан!)\nТилшуносларимиз бу каби кўз кўрмаган, қулоқ эшитмаган қисқартма ва атамалар олдида лол қолишди.\nКейин миллий руҳдаги янги исмлар пайдо бўлди: Жонон, Гўзал, Нозик, Шаҳло, Ширин, Асал… Айтинг-айтинг, Шаҳло аталган қизнинг кўзлари қисиқ, Гўзал аталган қизнинг истараси совуқ бўлмасин. Акс ҳолда, исм таҳқирга айланиши мумкин.\nИсмларимиз динимизга, ўзлигимизга, миллий руҳиятимизга мос бўлсин, азизлар. Токи, ихлос ва яхши ниятлар билан ном қўйган фарзандларимиз, набираларимиз келажакда комил инсон бўлиб етишсин!\nАнвар Тожиев | irfon.uz\nPrevious Post: Имом-хатиблар учун малака ошириш ўқувлари бошланди\nNext Post: Ҳамма диннинг худоси биттами?


Англияда Бэнксининг янги граффитиси пайдо бўлди. Унда аксираётган кампир акс этган (фото) - Daryo\n09:34, 12.12.2020 12462\nАнглияда Бэнксининг янги граффитиси пайдо бўлди. Унда аксираётган кампир акс этган (фото)\nМашҳур кўча рассоми Бэнкси 10 декабрь куни Instagram’да ўзининг янги асарини жойлади, деб хабар бермоқда Meduza.\nФото: Instagram / benksi\nУнда рўмолдаги кекса аёлнинг қаттиқ аксирганидан қўлидаги сумка ва ҳассаси тушиб кетгани, оғзидан эса сунъий жағ тишлари отилиб кетгани акс этган. Янги асар «А-а-апчҳи» деб номланади.\nБэнксининг янги асари кўчанинг бошидаги қияликда жойлашган уйда бўлиб, Instagram’да жойланган сурат шундай олинганки, худди кекса аёлнинг акса уришидан қўшни уйлар ён томонга оғиб, уйнинг ёнидаги соябонли ўткинчи ерга йиқилаётгандек тасаввур уйғотади. Расм Instagram’га жойланганидан бир сутка ўтмай у 2 миллионта лайк тўплаган.\nГраффити Бристол шаҳрида пайдо бўлган. Шаҳардаги Вейл-стрит Англиядаги тик турар жой кўчаси ҳисобланади. Унинг қиялиги 22 даражани ташкил этади.\nВейл-стриртда яшовчи Дейл Комлининг BBC’га айтишича, 10 декабрь куни эрта тонгда у деразага қараган ва кўчада нур қайтарувчи куртка кийган «бақувват йигит»нинг кўча бурчагидаги уйнинг деворига тикилиб турганини кўрган. Комли уни ишчилардан бири деб ўйлаган. Аммо орадан бир соат ўтиб кўчада бир тўда одамларнинг граффити томоша қилаётганини кўрган.\nАйни пайтда Бэнксининг асари сақланиб қолиши учун шаффоф пластик экран билан қопланган. Рассомнинг Instagram’идаги обуначиларининг фикрича, граффити чизилган уй эгаси миллионерга айланади. Бэнксининг асарлари бўйича мутахассис бўлган арт-дилер Жоуи Сайер «А-а-апчҳи»ни 3-5 миллион фунт стерлинг (4-6,5 миллион доллар)га баҳолаган.\nЯқинда граффити чизилган уй сотувга қўйилди. Бунгача Вейл-Стритдаги кўчмас мулклар нархи 400 минг фунт (530 минг доллар)дан ошмаган.\nБу Бэнксининг Бристол кўчаларидаги саккизинчи граффитиси. Маҳаллий BristolLive газетаси Бэнксининг янги асарида акс этган соябонли киши қидирилаётганини эълон қилган.\nЖурналистларнинг фикрича, Бэнксининг янги граффитиси, аввалгилари каби коронавирус пандемиясига бағишланган. Ушбу асар британияликлар COVID-19’га қарши вакцина олишни бошлаганидан 2 кун ўтиб пайдо бўлган ва афтидан, жамоавий иммунитет шаклланишига бир қадам ташланганига қарамай, вирус тарқалишининг олдини олиш учун одамлар ниқоб тақишда давом этиши кераклигига ишора қилади.\nЭслатиб ўтамиз, Бэнкси номаълум кўча рассомининг тахаллуси бўлиб, у турли шаҳарларнинг кўчаларида чизган суратлари билан танилган. Рассом ўзини оммага маълум қилмаган ва унинг шахси сирлилигича қолмоқда.\nБэнксининг Британия парламенти мазах қилинган картинаси 12 млн долларга сотилди. Бу кўча мусаввири асарлари учун янги рекорд\n«Уйдан ишлашимни хотиним ёмон кўради». Бэнкси ўзининг карантинга бағишланган янги ишларини кўрсатди (фото)\n14:10 Бугун 382\n13:47 Бугун 6626\n13:35 Бугун 5456\n11:42, 03.08.2021 96254\n18:56, 03.08.2021 66533\n22:22, 03.08.2021 58237


Сардор Рахимхон-“Дўстларим” Мп3 икки турда. – Sog’inch Sadosi\nСардор Рахимхон-“Дўстларим” Мп3 икки турда.\nСардор Рахимхоннинг "Дўст" қўшиғи яхши оммалашиб, сокин бўлишига қарамай хаттоки тўй хизматларида хам мухлислар сўраб у билан баралла жўр бўлиб куйлаганларини инстаграмдаги видеолардан кўп шохиди бўлдик.\nХонанда яна ушбу мавзуга қўл уриб бу сафар уни ижобий тарзда тақдим этмоқда .\nЎзбекистонда хизмат кўрсатган артист Сардор Рахимхон:-Биринчи "Дўст" қўшиғим гарчан хаммага ёққан бўлсада аммо кўпчиликдан шу мавзудаги қўшиқни ижобий турини куйлаш хақида таклифлар бўла бошлади. Хаётда хақиқий ва яхши дўстлар хам борку, шулар хақида хам куйланг деб сўрашди. Дилшод Ахмадшох сўзи ва мусиқаси билан "Дўстларим" қўшиғини икки тури: бири рақсбоп ва иккинчиси шунчаки гитара жўрлигида тайёрланди.\nЯхши дўстлик ва яхши дўстлар учун аталган таронани икки турини хам тақдим этмоқдамиз. Бу сафар тўй хизматларида энди нафақат Сардорга жўр бўлиб баралла куйлашади балки энди даврани оловлатиб қадрдон дўстлар рақсга хам тушиши кутилмоқда.\n"Дўстларим" гитара тури мп3\nPrevious article МУХЛИС-ШОУ 1-қисм! Видео\nNext article Манзура альбом тақдимотидан


“Тарихи Рашидий” инглиз тилида | www.ziyouz.uz\nБош саҳифа Илм ва фанТарих“Тарихи Рашидий” инглиз тилида\nЧоп этилган 14.11.2018 16.03.2018 МуаллифZiyouz.uz\nТуркистонлик муаррихлар битган расмий тарих асарлари, солномалар юз йиллардирки, ғарб олим ва тадқиқотчилари эътиборини ўзига жалб этиб келади. Бу қизиқишни оламга донғи кетган боболаримиз: Амир Темур, Алишер Навоий, Заҳириддин Муҳаммад Бобур қаламига мансуб асарларнинг бир неча жаҳон, хусусан, Eвропа тилларига қилинган таржималарида кўришимиз мумкин. Чунончи, Амир Темурнинг “Темур тузуклари” инглиз тилига Майор Деви тарафидан таржима қилиниб, 1783 йили Оксфордда, 1785 йили Калькуттада; Л. Лангле томонидан француз тилига таржимаси эса 1787 йили Парижда китоб ҳолида босилиб чиққан.\nАлишер Навоий асарлари ҳам кўп тилларга таржима қилинган. “Сабъаи сайёр” достонидан олинган бир парчани ҳикоя тарзида 1557 йилдаёқ Христофор Арминий томонидан итальян тилига ўгирилиб, ўзининг “Сарандиб шоҳи уч ўғлонининг зиёрати” асарига киритган ва бу кейинчалик Eвропа тилларида ҳам эълон қилинган.\n“Бобурнома” инглиз тилига турли вақтларда уч марта: Уильям Эрскин ва Жон Лейден (1826), Анета Бевериж (1922) ва Уилльер Такстон (1996) томонидан таржима қилиниб, Англия ва АҚШда қайта-қайта чоп этилган.\nМирзо Муҳаммад Ҳайдар қаламига мансуб “Тарихи Рашидий” асари ҳам ғарб олимлари диққат назарига тушган нодир асарлар сирасига киради.\n“Тарихи Рашидий”ни инглиз тилига илк марта британиялик шарқшунос олим Эдуард Денисон Росс (1871-1940) таржима қилган эди.\nБритания “Қироллик география жамияти”нинг олтин медали соҳиби, Британия қироличасининг ХуРоссон ва Сейистонга тайинлаган консул-генерали, географ, сайёҳ олим Ней Элиас (1844-1897) эса таржимани таҳрир қилиб, изоҳлар ва харита билан бойитиб, Лондонда 1895 йили “Sampson Lou, Martson and Company, Ltd.”да босиб чиқарган.\nНей Элиас “Тарихи Рашидий”нинг таржимасига ёзган сўзбошисида бу нашр асарнинг инглиз тилига биринчи расмий таржимаси бўлса-да, форсий ва туркий тилларни билувчи шарқшунос У. Эрскин, Ҳ. Ҳоворт, сержант-генерал В. Ҳ. Белью, Элиот, Р. Б.Чо каби ғарб олимлари мазкур асар билан аллақачон танишиб, ўз тадқиқотларида фойдаланиб улгуришган эди, деб хабар қилади. Ҳатто олим Р. Б. Чо асарнинг фақат географияга оид қисмларини ажратиб олиб, таржима қилган ва 1876 йили “Geographical Society’s Journal” (Буюк Британияда тахминан 1831 йилдан чиқа бошлаган) журналида нашр этган. Шунингдек, шарқшунос олим У.Эрскин ҳам асарнинг айрим бобларини инглиз тилига ўгирган, аммо бу таржима ҳеч қаерда чоп этилмаган. Н. Элиаснинг тахминига кўра, биз ҳам шу фикрга қўшиламиз, умуман, Эрскин “Тарихи Рашидий”ни нашр этиш учун таржима қилмаган, балки ўша пайтда ёзаётган китоби “Темур хонадонидан чиққан илк икки шаҳзода Бобур ва Ҳумоюн қўли остидаги Ҳиндистон тарихи” (“A History of India under the Two First Sovereigns of the House of Taimur: Baber and Humayun”, Лондон, 1854) китобида фойдаланиш учунгина бунга қўл урган.\n“Тарихи Рашидий”ни инглизчага таржима қилиш нияти Ней Элиасда биринчи бор 1877 йилда дўсти Р.Б.Чо туфайли пайдо бўлганди. Элиаснинг тахминича, Чо ўзи тайёрлаётган туркийча луғатни тамомлагандан кейин, “Тарихи Рашидий” таржимасига киришмоқчи бўлган. Аммо у олим 1879 йили тўсатдан вафот этади ва таржима амалга ошмай қолади. Шундан кейин, Элиас асарнинг асл нусхасини топишга киришади, лекин бу саъй-ҳаракатлар, уринишлар бекор кетади.\nНей Элиаснинг “Ғарбий Мўғулистонга саёҳат” (“A Journey through Western Mongolia” // “R.G.S.”, 1873, xliii 108-бет), “ХуРоссондаги апокрифик матн” (“An Apocryphal Inscription in Khorassan” // “R.A.S.”, 1896, 767-бет), “Турбат-и-жомдаги матн борасида кузатишлар” (“Notice of an Inscription at Turbat-i-Jam” // “R.A.S.”, 1897, 47-бет) сингари мақолалар ёзганини ҳам айтиб ўтиш жоиз.\n1893 йили Англияга қайтган Н. Элиас У.Эрскиннинг қисман қилган таржимаси билан танишиб қолади. Унда дастлаб таржимани тўлдириб, Эрскиннинг номи билан нашр этиш фикри туғилади, бироқ инглизча матн билан яқиндан танишиш жараёнида у ердаги баъзи ўринлар аслида таржима эмас, балки изоҳсифат хулоса (summary)лардангина иборат эканига амин бўлади.\nБритания музейидаги шарқ матнлари каталогини тузган ва “Тарихи Рашидий”ни синчиклаб ўрганиб чиққан олим Чарльз Рьё Ней Элиасга бошқача маслаҳат беради. У форс тилини чуқур билувчи, тилшунос, узоқ шарқ тиллари бўйича мутахассис шогирди Эдуард Денисон Россни асарнинг янги таржимасида ҳамкорликка жалб этишни тавсия этади.\nЭдуард Денисон Росс ҳақида икки оғиз сўз. У шарқшунос, тилшунос, Узоқ Шарқ тиллари мутахассиси. Қирқ тўққиз тилда ўқий олган, ўттизтасида бемалол гаплашган. Яқин Шарқ Британия информатика бюросининг директори бўлиб ишлаган. Эйлин Повер билан биргаликда “Катта йўл сайёҳлари” (“The Broadway Travellers”)нинг 26 бобини таҳрир қилишган. XIV асрдан XIX асргача яшаб ўтган сайёҳларнинг турли тилларда ёзилган сафар таассуротлари жамланган бу мажмуа 1926-1936 йиллар оралиғида Лондонда нашр этилган.\nЮқорида зикр қилинганидай, 1894 йили “Тарихи Рашидий”нинг инглиз тилига биринчи расмий таржимасига киришилади ва бу жараён eтти ой давом этади. Э.Д.Росс таржимага Британия музейи каталогида Add. 24. 090 рақами остида сақланаётган форсча матн билан профессор Кауел бисотида бўлган Or. 157 рақамли матнни асос қилиб олади. Асарнинг иккинчи қисми таржимасида эса “Британия ва хорижий Инжил жамияти” (“British and Foreign Bible Society”)га тегишли бўлган иккита туркийча нусхадан бирини танлайди. Н. Элиаснинг гувоҳлик беришича, таржима жараёнида Эрскиннинг изоҳлари Россга анча қўл келган.\nН. Элиас, айтиб ўтганимиздек, “Тарихи Рашидий” таржимасини таҳрир қилган. Олим олти бобдан иборат, яъни асар муаллифи, ўша даврга оид бўлган тарихий, этник, этнографик, географик ва ҳоказо маълумотларни ўз ичига олган кириш қисмини ҳам таржимага қўшган. Бой маълумотга эга бўлган бу боблар мана бундай номланади: “Муаллиф ва унинг асари”, “Чиғатой сулоласи”, “Мўғуллар диёри”, “Халқ – мўғул, турк ва уйғурлар”, “Шарқ хоқонлиги ёхуд Уйғуристон”, “Тарихи Рашидий” ва ундан кейинги давр”.\nОлим биринчи бобда асарнинг муҳим аҳамиятига тўхталиб, унинг Марказий Осиёнинг кам ёритилган тарихини ўз ичига олганига, ижтимоий-сиёсий, маданий ҳаётига оид маълумотларга бойлиги ва буни маҳаллий тарихчи битганига алоҳида урғу беради.\n“Муаллиф ва унинг асари” бобида ҳаммани қизиқтириб келадиган мавзу, яъни Ҳайдар Мирзо ва Бобур Мирзо ҳақида шундай дейилган: “Бобур, Амир Темур (ёки Тамберлайн)нинг авлоди бўлган ва шу сабабдан у мўғул бўлишдан ҳам кўра кўпроқ турк (туркий – Д.А.) бўлган, чунки Темур барлос деган зоти баланд турк қабиласидан эди… Мирзо Ҳайдар ҳақиқий Чиғатой мўғулларининг бир бўлаги бўлган дуғлат қабиласидан чиққан ва бу қабила барлос қабиласи каби обрўли бўлган…”\n“Халқ – мўғул, турк ва уйғурлар” бобида жаҳон тарихшунослигида кўп учрайдиган хато яъни бобурийлар сулоласи, умуман, Марказий Осиё туркий халқларининг “мўғуллар” деб нотўғри аталиши ҳақида сўз юритилиши диққатга сазовордир. Жумладан, олим шундай ёзади: “…Нафақат Бобурнинг ўзи, балки унинг ота-боболари ҳам ҳар жиҳатдан турк бўлган, инчунин, бу жиҳатлар нафақат уларнинг тили ва урф-одатларида, балки бошқа миллат билан қанчалик даражада аралашганликларида ҳам кўринган эди. Ваҳоланки, ҳозирда топилиши мумкин бўлган унинг (Бобурнинг – Д.А.) авлодларига оид Ҳиндистонда чизилган портретларда ҳақиқий мўғул миллатининг ҳеч қандай ирсий белгилари кўринмайди”.\nЎз фикрини давом этдираркан, Н. Элиас, аввало, мўғул ирсининг белгилари “ўчиб кетиши” учун кўплаб асрлар керак бўлишини таъкидлайди. Олим бу мулоҳазалардан кейин шундай хулосага келади: 1) мусулмон тарихчиларининг асарларини ўқиётганда (бу таъкид ғарб олимларига қаратилган – Д.А.), улар қўллаган қабила номлари доимо этник маънода қабул қилинавермаслиги лозим, бошқача қилиб айтганда, муаллиф “турк” ёки “татар” (ёки “тартар” – Д. А.) сўзини умумийлаштириб айтмоқдами ёки маълум бир гуруҳ одамларини бошқалардан ажратиш учун миллатига урғу бераётирми, шунга эътибор қилиниши керак; 2) асарларда “мўғул” сўзи кимнингдир миллатини кўрсатиш учун келтирилган eрларда, кўп ҳолларда хато ишлатилган ва шу йўсинда кенг қўлланилиб кетган. Асосан, асл турклар, умуман мўғул бўлмаган қабилалар шу ном билан атаб юборилган; 3) “турк”, “татар” ва “мўғул” номларининг қўлланилиши ва аҳамияти турли даврларда турлича бўлган.\nОлим бу фикрлар “мўғул” атамасининг илмий муомалада ишлатилишидаги чалкашликлар олдини олишга ёрдам беради, деб умид қилган. Афсуски, синчков олим Н.Элиаснинг билдирган жиддий мулоҳазаларига қарамай, ўшанга ҳам 116 йил (!) ўтибди, жаҳон тарихшунослигида бобурийлар сулоласи ҳалигача “мўғуллар династияси”, соҳибқирон Амир Темур эса ғарб энциклопедия ва илмий китобларида “татар”, “тартар”, “монгол”, “мўғул” деб аталмоқда.\nТаниқли адиб, Ўзбекистон халқ ёзувчиси Муҳаммад Али “Амир Темур чамани” эссесида долзарб саволни ўртага ташлайди: “Нима учун Цезар, Искандар, Чингизхон ёки бошқалар ҳақида жаҳонда ҳамма энциклопедияларда бир хил маълумот берилиб, номлари ҳурмат билан бир хил ёзилади-ю Амир Темур ҳақида, худди Клавихо айтгандай, камситмоқчи бўлгандай хилма-хил номлар, таърифлар келтирилади?.. Эҳтимол, бу атай ўқувчини чалғитиш учун қилинар?.. Бундай муносабатга ортиқ йўл қўйиб бўлмаслигини англаб етишимиз керак” . АҚШ профессори У.Такстон ҳам “Бобурнома”ни таржима қилар экан, кириш сўзида айнан мана шу мавзуга тўхталган ва Бобур “мўғул” деб аталиб, темурийдек шарафли нисбасидан бебаҳра қилинганини куйиниб ёзганди. Дарҳақиқат, бундай чалкашликларга чек қўйиш вақти аллақачон етди. Айниқса, “Буюк мўғуллар империяси”ми, “Бобурийлар империяси” деб аталиши керакми қабилида илмий доираларда баҳс бораётган бир пайтда, бу масалага Америка олимларининг қарашлари жуда муҳимлигини таъкидлаш лозим.\nТаржимага қайтсак. Юқорида айтиб ўтилган боблар 128 саҳифани ташкил этади. Н.Элиас, таржиманинг бу нашрида Ҳ.Чарбау томонидан чизилган Марказий Осиёнинг ўрта асрлар харитаси ҳам берилган, деб хабар қилади. Аммо, бизга номаълум сабабларга кўра, бу харита асарнинг қўлимиздаги, Вашингтон университети Сюзало кутубхонасида сақланаётган нусхасида йўқ. Таржимада илова, кўрсаткичлар, жой, киши номлари, хронологиялар мавжуд. Бундан ташқари, китобга учта шажара ҳам киритилган: 1) олим Х. Ховорт томонидан тайёрланган С.Лейн Пулнинг “Муҳаммад сулолалари” (“Muhammadan Dynasties”) китобида босилиб чиққан “Чиғатойлар хонадони” шажараси; 2) профессор Блокманнинг “Ain-i Akbar” китобидан олиниб, қисқартирилган ҳолда берилган “Темурийлар хонадони” шажараси; 3) Элиаснинг ўзи тайёрлаган “Дуғлат амирлари” шажараси.\nҚўлимиздаги бу нашр таржима, изоҳу иловаларни ўз ичига олган ҳолда 535 саҳифадан иборат. Китобнинг титул варағида “Тарихи Рашидий” номи остига изоҳ сифатида “Марказий Осиё мўғуллари тарихи” (“History of Moghuls of Central Asia”) деб қўшимча қилинган.\nМуҳаррир таржима жараёнини eнгиллаштириш мақсадида исм ва жой номларини мутахассис У. Жоунснинг содда, яъни талаффузи аслиятга иложи борича яқин олинган методига кўра, Ҳиндистон давлати расмий ҳужжатларида бу номлар қандай ёзилган бўлса, шундайлигича олганини сўзбошида таъкидлаб ўтади.\nТаржимада учрайдиган ингичка ярим ойсимон қавслар Муҳаммад Ҳайдарга тегишли. Қалин ва бурчакли қавслар, Н.Элиаснинг айтишича, номаълум туркийзабон таржимон томонидан қўйилган. Ингичка бурчакли қавсларни эса муҳаррир билан таржимон ўқувчига матннинг тушунилиши енгил, ўқилиши равон бўлиши ва асар руҳини сақлаш мақсадида берилган сўзлар учун қўллашган. Улар нафақат инглизча сўзларни, балки форс ёки туркийча матнда қўлланилган сўзларни ҳам баъзан қавс ичида бериб кетишган. Масалан, 296-саҳифада ўқиймиз: “The valley of the Shahnaz lies in the western range, and the [high] road from Kashghar to Badakhshan runs through this valley. On the road from Kara Chanak to Kilpin Rabat, is a resting place [manzil] for those coming and going [on the road]…” Таржимаси: “Шаҳнoз водийси ғарбий томонда жойлашган бўлиб, Қашғардан Бадахшонга олиб борадиган катта [high] йўл мана шу водийни кесиб ўтади. Қора Чаноқдан Киплин Работга кетишда [ўша катта йўлда] келиб-кетиб турганлар учун дам олиш ери [манзил] мавжуд…” Бундай мисолларни кўплаб келтириш мумкин.\nН.Элиас изоҳларида ўқувчининг асарни яхшироқ англаши учун ўша давр тарихий контекстини, мантиқан боғлиқ бўлган фактлар билан янада бойитган. Баъзан биттагина изоҳ бир ярим ёки ундан ҳам кўпроқ саҳифани эгаллаганини кўриш мумкин. Масалан, 278-бетда “кўрагон” (муҳаррир инглизчада “kurkan” деб беради) сўзини инглиз ўқувчисига муфассал тушунтириб бериш учун деярли икки саҳифада изоҳлаган. Изоҳларни ёзишда олимлар Ховорт ва Вадел ҳам ўз ҳиссасини қўшганини эслаб ўтиш жоиз.\nН.Элиаснинг хабар қилишича, таржимон Э.Д.Росс бир гапда такрорланган сўзларни таржимада тушириб қолдирган. Бобнинг бошида ёки сўнгида келган олтита юлдузча аслиятда берилган ғазаллар таржима қилинмасдан қолдирилганини англатади. Баъзи ўринларда ўгирилмаган ғазалларни ўқувчига билдириш учун ингичка бурчакли қавслар ичида “verses” – “ғазаллар”, “verse” – “ғазал” ёки “two couplets” – “икки байт” ва ҳ.к. деб берилади. Бироқ ғазаллар ҳамма eрда ҳам қолдириб кетилмаган.\nҚисқа вақт, яъни eтти ой давомида 535 саҳифали таржимани изоҳлар билан тайёрлаш (бу яна 128 бетли кириш қисмидан ташқари) қанчалик изланиш ва меҳнат талаб қилганини тасаввур этиш қийин эмас. Бу борада Ней Элиаснинг ғайрат-шижоати, албатта, таҳсинга лойиқдир.\n“Тарихи Рашидий”га бўлган қизиқиш тобора ортиб борганини Росс таржимаси иккинчи марта 1898 йили Лондондаги “Curzon” нашриётида ҳеч қандай ўзгаришларсиз босилиб чиққанидан ҳам кўриш мумкин. 1973 йили эса Патнадаги “Academica Asiatica” нашриётида учинчи нашр амалга оширилди (Иккинчи ва учинчи нашрлар ҳам ҳар бири 535 бетдан иборат). Иккисида ҳам харита берилган. Хаританинг машҳур Буюк Британия жуғрофий журналида ҳам алоҳида босилиб чиқиши нақадар аҳамиятли эканини кўрсатади.\n1970 йили 1898 йилги нашр, бу сафар харитасиз, Нью-Йоркдаги “Prager” нашриётида босиб чиқарилади.\n“Тарихи Рашидий”нинг 696 саҳифадан иборат нусхаси 2008 йили бешинчи марта, Нью-Йоркдаги “Cosimo Inc.” босмахонасида чоп этилди. Бу нашр “A History of Moghuls of Central Asia: The Tarikh-i” деб номланган.\n1996 йили профессор У.Такстон “Тарихи Рашидий”ни инглизчага тўлиқ ўгиради, кириш сўзи ёзиб, изоҳлар, кўрсаткичлар, харита илова қилади ва Ҳарвард университетидаги Яқин Шарқ тиллари ва маданияти факультетида нашр этади. Таржимон асардаги шеърий парчаларни ҳам инглизчага ағдариб, курсивда бергани эътиборга молик. Нашр “Mirza Haydar Dughlat’s Tarikhi-i-Rashidi: A History of the Khans of Moghulistan” деб номланган.\n“Тарихи Рашидий”нинг инглизчага таржималари ва қайта нашрлари – ғарб олимларининг Туркистон-Турон замини тарихига бўлган катта қизиқишини кўрсатади. Аммо, шуни ҳам таъкидлаш керакки, бу қизиқиш ўз вақтида сиёсий мақсадлардан холи бўлмаган, албатта. Чунки юқорида айтиб ўтилганидек, “Тарихи Рашидий” билан танишиб чиққанларнинг кўпчилиги Ҳиндистон, умуман, Шарққа маълум бир мақсадда юборилган ҳарбий шарқшунослар бўлганини эсда тутишимиз лозим. Бугун эса “Тарихи Рашидий”нинг хориж олимлари учун аҳамиятли экани сабаби унда Марказий Осиёнинг кам кўрсатилган даври ёритилгани, ижтимоий, сиёсий, маданий ҳаётга, тарих, география, этнография ва ҳоказоларга оид маълумотлар кўплиги, энг муҳими, асар ёритилган даврни ўз кўзи билан кўрган шу замин фарзанди томонидан ёзилганидадир. Бинобарин, ҳали бу нодир асарнинг инглиз тилига янги таржималари, унинг тарихий аҳамиятига бағишланган тадқиқотлар пайдо бўлишига шубҳа йўқ.\nДилбархон Аҳмедова, тадқиқотчи (АҚШ)\n← Аввалги Аввалги Муҳаммаджон Холбеков. Томас Элиот шеърияти\nКейинги → Кейинги: Алиназар Эгамназаров. Истиқлолчилар қатл этилган жой (1994)


Икки бошли ва учта қўлли бола...\n13.04.2021 19:11 0 6704\nФото: «Odisha TV»\nҲиндистоннинг Одиша (Орисса) штати Кани қишлоғида яшовчи аёл хусусий туғруқхонада икки бошли ва уч қўлли болани дунёга келтирди. Бу ҳақда «Odisha TV» телеканали сайтида хабар берилган.\nҚиз Умакант Парида ва унинг рафиқаси Aмбика хонадонида 11 апрель куни туғилган.\nБолани дунёга келтириш учун хусусий шифохонадаги тиббиёт ходимлари онада кесарча кесиш амалиётини амалга оширдилар. Шундан сўнг у туман шифохонасига ўтказилди.\n«Чақалоқ иккала оғзида овқатланиб, иккала бурни билан нафас олмоқда. Афтидан, улар опа-сингил бўлиб, уч қўл ва икки оёқ билан битта танага бирлашиб кетган», — дейди Туман педиатри, доктор Дебашис Саху.\nҲозир бола ўзини яхши ҳис қилмоқда. У ихтисослаштирилган даволаниш учун Каттак шаҳридаги Сардар Валлабхаи Пател номидаги педиатрия институтига ўтказилди.\nОтаси қизини даволаш учун давлатдан ёрдам сўрамоқда.\nКоронавирус бугун, 14:21


Атом бомбаси қандай ихтиро қилинган эди? - Huquq.uz\nАтом бомбаси қандай ихтиро қилинган эди?\n13:00 - 15.09.2021\nБундан 76 йил муқаддам – 1945 йилнинг 6 ва 9 август кунлари Япониянинг икки шаҳрини даҳшатли ажал қуроли ларзага келтирди. Йиллар ўтса-да, инсоният бу фожиани унутмайди ва унинг такрорланмаслиги учун курашади. Негаки, ўша шаҳарларда атом бомбасининг асоратлари ҳануз сақланиб келаяпти. Зотан, у инсоният ва она заминни маҳв этувчи энг хавфли қуролдир.\nГерманияда чоп этиладиган илмий журналлардан бирида немис олимлари атом ядросини парчалаш усулини ихтиро қилгани ҳақида мақола чоп этилди. Ўша пайтларда атом ядроси муаммолари билан\nшуғулланаётган олимлар немисларнинг бу изланиши қандай даҳшатли қурол ихтиро қилинишига асос бўлишини тушуниб етди. Улар Америка президенти Франклин Рузвельтга мактуб йўллаб, фашистлар шу давргача маълум бўлган қуроллардан минглаб марта қудратлироқ қурол яратиш арафасида турганини билдирди.\nМактуб муаллифлари рўйхати бошида Альберт Эйнштейн турар эди. Мактубни олган президент икки махфий буйруққа имзо чекди. Улардан бирида разведка бошқармасига немисларнинг ишларидан доимо бохабар бўлиб туриш топширилган бўлса, иккинчисида Америкада атом бомбаси яратиш ишларини бошлаш режаси белгилаб берилган эди. АҚШ армиясининг атомбомбасини яратиш режасига «Манхеттен лойиҳаси» номи берилди.\nАмериканинг турли университетлари ва илмий текшириш институтлари лабораторияларида ниҳоятда махфий равишда олимлар атом бомбаси устида иш бош лашди.\nЛойиҳа раҳбари этиб полковник Лесли Ричард Гровс тайинланди. Даставвал олимлар асосан атом бомбаси яратишнинг назарий жиҳатларини ўрганиб чиқди. Лойиҳанинг илмий йўналишига 1904 йилда туғилган Роберт Оппенгеймер бошлиқ этиб тайинланди.\nР.Оппенгеймер Нью-Йорк шаҳрида бадавлат яҳудий оиласида туғилган. Унинг ота-онаси асли германиялик бўлиб, ўғлининг тарбиясига катта аҳамият беришган эди. 1922 йилда Ҳарвард университетига ўқишга кириб, уни уч йилда битирган. Машҳур Макс Борн билан бирга квантлар назариясига оид мақоласини эълон қилди. Атом ядросини ўрганишда жуда муҳим роль ўйновчи бу усул Борн-Оппенгеймер номи билан аталадиган бўлди. Квантлар назарияси мавзусида ҳимоя қилинган докторлик иши Оппенгеймерни дунёнинг буюк физиклари қаторига қўшди.\nЛойиҳанинг илмий йўналишига бошлиқ этиб тайинланган Оппенгеймер барча олимларни Нью-Мексико штатидаги Лос-Аламос шаҳрига тўплади. Бу шаҳарча жуда қаттиқ қўриқланадиган махфий марказга айлантирилди. Турли йўналишларда ишловчи ва ўзларини дунёнинг энг буюк физиги деб билувчи даҳоларни бир мақсад йўлида ҳаракат қилувчи жамоага айлантириш учун Оппенгеймер моҳир раҳбар ва ўткир дипломатдек иш кўришига тўғри келди.\nНиҳоят ўша йиллар учун жуда катта маблағ – икки миллиард доллар харажат талаб қилган лойиҳа муваффақиятли якунланди. 1945 йил 16 июлда Нью-Мексико штатининг Аломогордо шаҳридан 80 километр узоқликда жойлашган полигонда дунёдаги биринчи атом бомбаси синаб кўрилди. Қабариқ шаклда бўлгани учун Дўмбоқ номини олган бомба пўлатдан ясалган баланд устун устига маҳкамланди. Эрталаб соат 5:30 да масофадан бошқариладиган детонатор бомбани портлатди. Портлашдан ер ларзага келди.\nОсмонга асоси 1,6 километр, баландлиги 11 километр келадиган\nоқ қўзиқорин шаклидаги тутун ва чанг кўтарилди. Портлаш марказида ҳосил бўлган иссиқлик 3000 даражага етди. Бомба ўрнатилган пўлат қурилма эриб, буғга айланиб кетди. Бомбанинг қудрати кузатувчиларни ҳам даҳшатга солди. Бу вақтга келиб Германия таслим бўлган ва Америка Японияга қарши урушаётган эди. Уруш асосан флот ва авиация ёрдамида Япония босиб олган ҳудудларда давом этарди. Қуруқликдаги қўшинлар эса ҳали ҳам фаол ҳаракатларни бошлагани йўқ эди. Бунинг сабаби оролларда жойлашган Японияга мислсиз миқёсда десант тушириш билан боғлиқ эди. Бу эса жуда кўп қурбонлар берилишини талаб этарди.\nШу сабабли АҚШ ҳарбийлари атом бомбасини Японияга қарши ишлатишга президентни кўндиришди. Президент Труменга Япониянинг олтита шаҳри – Токио, Киото, Хиросима, Осака, Нагасаки ва Нагоя шаҳарларидан иборат рўйхат таклиф қилинди. Трумен Нагасаки ва Хиросима шаҳарларини танлади.\n1945 йил 6 августда Американинг Б-29 маркали бомбардимончи самолёти битта атом бомбасини Хиросима шаҳрига ташлади. Самолёт шу заҳоти ортга бурилиб, базага йўл олди. Жуда баланддан ташланган бомба бир неча дақиқадан сўнг ҳавода портлади. Портлашдан кўзни қамаштирадиган ёрқин аланга пайдо бўлди. Даҳшатли аланга ҳарорати минглаб одамларни куйдириб, кўмирга айлантирди. Гуллаб-яшнаган бутун бошли шаҳар бир неча соатда вайронага айланди. Шаҳарнинг 200 мингдан ортиқ аҳолиси ҳалок бўлди. Орадан уч кун ўтиб, 9 августда Нагасаки аҳолиси иккинчи атом бомбаси ҳужумига дучор бўлди.\nБу икки даҳшатли портлашдан сўнг Япония ҳукумати 15 августда таслим бўлганини эълон қилди. Дунёнинг кўплаб арбоблари АҚШ ҳукуматининг бегуноҳ одамларнинг ўлимига сабаб бўлган бу ҳаракатларини кескин қоралади. Ҳатто бу бомбани ихтиро қилган Р.Оппенгеймер ҳам «Инсоният ҳали бу бомбани яратганларни лаънатлайди» дея башорат қилган эди. Хўш, «Атом бомбасининг отаси» номини олган Р.Оппенгеймернинг кейинги ҳаёти қандай кечди? У 1946 йилдан бошлаб атом энергияси бўйича қўмита раислигига тайинланди.\n1949 йилнинг 29 августида Совет иттифоқи ҳеч кутилмаганда атом бомбасини синовдан ўтказди. АҚШ разведкаси Америка олимлари атом бомбаси сирларини русларга сотган деган фикрга келди ва лойиҳада иштирок этган олимлардан ҳар бирининг босган қадамини синчиклаб текширди. Шунда олимлардан икки нафари рус разведкаси билан алоқада бўлгани аниқланди. Шу сабабли Р.Оппенгеймердан ҳам шубҳалана бошлашди. Унинг водород бомбасини яратишда қатнашишдан бош тортиши махфий хизмат ходимларининг гумонини янада оширди.\nУлар олимни жуда кўп марта турли усуллар билан сўроқ қилишди.\nАйби исботланмаган бўлса ҳам уни махфий ҳужжатлар билан ишлаш ҳуқуқидан маҳрум қилишди. Шундан сўнг у ўз норозилигини истеъфо бериш билан билдирди ва умрининг охиригача зоҳидона ҳаёт кечирди, 67 ёшида саратон туфайли вафот этди.\nНорбўта ҒОЗИЕВ тайёрлади


Жамила Ғофурова: «Чиройлисан, деб роль беришмаган» | bekajon\nБош саҳифа › Жума сони › Ўзбек шоу бизнеси › Жамила Ғофурова: «Чиройлисан, деб роль беришмаган»\nЖамила Ғофурова: «Чиройлисан, деб роль беришмаган»\nТурли ракурсдаги образлари билан томошабинлар ёдида қолган актрисалардан бири Жамила Ғофуровадир. Унинг ҳар бир ижроси томошабинга завқ беради. Кейинги пайтларда актриса киноларда кам суратга тушяпти. Бу ижоддан чекинишми ёки шахсий ҳаётдаги ўзгаришлар таъсир қилдими? Актриса билан бўлган суҳбатда шу саволларга ойдинлик киритамиз.\n«Салмоқли ролларни кутяпман»\n- Бир вақтлар энг талабгор актрисалар рўйхатида эдингиз. Аммо кейинги пайтларда киноларда роль ўйнамаяпсиз. Таклиф тушмаяптими ёки ўзингиз истамаяпсизми?\n- Таклифлар кўп. Аммо кинода эришган ютуқларим, тажрибамни савиясиз фильмларда иштирок этиб, йўққа чиқармоқчи эмасман. Танлаб роль ўйнайдиган ёшга, даражага етдим деб ўйлайман. Яхши образларни, халқ ёдида қоладиган қиёфаларни яратишни истайман. Янги актрисалар чиқаяпти. Бу табиий ҳол. «Мен улардан қолиб кетдим, кимдир ўзиб кетди» деган тушунча мени хавотирга солмайди. Кино санъатида ким ўзарга ўйнаш ярамайди. Халқ меҳрини қозониш учун катта куч ва меҳнат талаб қилинади. Ҳозир киносаройлар олдидаги реклама афишаларида фақат ўз расмим бўлишини истайдиган ёшдан ўтганман.\n- Лекин бир вақтлар шуни истаганингизни тан оласизми?\n- Тан оламан. Қачонлардир кинога қизиқишим жуда кучли эди. Ҳеч бир режиссёрнинг таклифини рад этмасдан роль ўйнайверганман. Афишаларда ўз суратимни кўриш ҳам ёққан. Лекин энди танлаб роль ижро этяпман. Орада икки йилча ижоддан чекиндим. Яхши кинолар олинишини кутяпман. Кутяпмиз десам тўғрироқ бўлар. Чунки мен каби одамлар қалбидан жой оладиган, мазмунли кинолар олинишини аксарият актёрлар кутишяпти. Барча режиссёрлар бирлашиб, буюк тарихимиз, миллатимиз қаҳрамонлари кечмиши акс эттирилган кино олишса ва мени ҳам таклиф этишса, хурсанд бўлардим.\n- Актриса сифатида давлат киноларида, хусусий ва буюртма фильмларда суратга тушгансиз. Улар орасидаги фарқни сезганмисиз?\n- Албатта. Мисол учун, хусусий киноларнинг энг асабга тегадиган томони-режиссёр актёр билан кўп ишламайди, унинг фикрларини инобатга олмайди. «Мана бу аппаратураларни фалон соатга ижарага олганман. Ўшангача суратга олишимиз керак. Менинг тўлайдиган ортиқча пулим йўқ» мазмунида шартлар қўйилади. Ижроингиздан кўнглингиз тўладими-йўқми, образга кира оласизми ё акси бўладими, бу билан ҳеч кимнинг иши бўлмайди. Улар учун тез муддатда кино суратга олинса, бас. Ундаги маъно-мантиқ… Ҳеч кимга сир эмаски, хусусий кинолар етарлича ўзини қоплай олади. Шунга яраша томошабинга маънавий озуқа бўладиган фильмлар яратилса, дейман. Давлат киноларида эса аксинча. Вақт етарли, дубллар ҳам истаганингизча бўлади. Нафақат режиссёр, балки актёрнинг ўзи ҳам ижросидан қониқмай қайта суратга олайлик, деса рад қилинмайди. Образга киришиб олишингиз, уни ҳис қилишингиз ва ижро этишингизга тўсқинлик бўлмайди. Балки шунинг учун ҳам давлат кинолари мухлислар қалбидан жой олар.\n«Алданган аёл» ролини мен ҳам зўр ўйнардим!»\n- «Уқубат», «Хиёнат», «Алданган аёл» каби бир қатор фильмларда сизни турли қисматли аёллар образида кўрганмиз. «Алданган аёл»даги бош қаҳрамон ролини ўйнашга қизиқмаганмисиз?\n- Қизиқиш ҳам гапми? Ҳилол акага «мана шу ролни менга беринг», деб илтимос қилганман. Ҳеч қайси режиссёрдан шу пайтгача роль сўрамаган эдим. Лекин шу образни гавдалантиргим келган. Чунки унда ҳамма нарса мужассам эди. Дард, алам, ғам, ташвиш, бахт, бахтсизлик… Ҳар бир актриса ўйнашни хоҳлайдиган роль эди у. Кейинчалик билдимки, «Алданган аёл»да роль ижро этган бошқа ҳамкасбларим ҳам ўша ролни Ҳилол акадан сўрашган экан. Аммо сценарий ёзилаётган вақтдаёқ аёл ролида Райҳон Уласеновани кўришган ва бу унга насиб этди. Яқинда Райҳоннинг ўзига ҳам айтдим. « Шу ролни ўйнагим келган эди. Мен ҳам зўр ўйнардим», дедим. Райҳон «Менга насиб қилган экан-да», деб кулиб қўйди.\n- Ҳилол Насимов сизга қандай рад жавоби берган?\n- У киши менга чиройли қилиб жавоб берган: «Бу ролни ижро этиш учун сен жуда чиройлилик қиласан». Бу дилимни оғритмасдан кўндиришнинг ажойиб усули бўлган.\n- Зулфиқор Мусоқовдек режиссёрнинг назарига тушдингиз, хурсандмисиз?\n- Жуда хурсандман. Ҳар бир режиссёрнинг ўз «мен»и бор. Яхшими-ёмонми, нимадир ўрганасиз. Очилмаган қирраларингиз очилади. Лекин барибир, маҳоратли режиссёр билан ишлаган яхши. Зулфиқор ака билан ишлаш жуда қийин ва завқли. Cъёмка вақтида актрисаларнинг юзида умуман пардоз қолмади. Ҳамма пардозсиз аҳволда суратга тушди. Лекин маза қилдим.\n- «Жасур» фильмида бош қаҳрамоннинг аёли ролини талқин қилдингиз. Назаримда, ролингиз очилмай қолгандек…\n- Ўзим ҳам шундай деб ўйладим. Менингижроим даги ролга ҳам қизиқроқ нимадир қўшишса бўларди. Лекин асосий урғу эркак қаҳрамонларга, ватан посбонларига қаратилган эди. Шундай бўлса ҳам, бу ролдан, кинодан кўнглим тўлди. Чунки ўн-ўн беш кунлаб тоғда съёмкада бўлдик. Кинода роль ижро этаётганимни ҳис қилдим. Ҳаммаси табиий равишда суратга олинди.\n- «Фарёд-2»да сиз роль ижро этмаётган экансиз. Нега? Ахир, бу кинонинг мантиқий давоми эмасми?\n- Очиғи, Саид ака биз «Фарёд»чилар билан маслаҳатлашгани ҳам йўқ. Фақат менга қандайдир роль беришмоқчи бўлганини билдим. Олдинги образимдаги қиз ўлиб кетармишми-ей… Хуллас, ўйнагим келмади. «Фарёд»ни қизғандим. Биз ўйнаган «Фарёд» «Фарёд»лигича қолишини истадим.\n- Ўзбек фильмларидаги «2-3»лар ўзини у қадар ҳам оқлаётгани йўқ…\n- Бу тўғри гап.\n- Бугунги кун томошабини ҳақида фикрингиз?\n- Илгари томошабинлар яхши-ёмон кинонинг фарқига боришмасди. Ҳозир улар фильмларни танлаб кўришяпти. Бугунги мухлисларнинг диди баланд, киносаройларда қўйиладиган сифатсиз киноларга умуман киришмайди. Томошабинларнинг диди анча ўсганлигини билиш қийин эмас.\n«Энди ортга йўл йўқ»\n- Яқинда турмушингиз бузилганлиги ҳақида эшитдим. Бу борада қандайдир хулосаларга келдингизми ёки нимадандир умид борми?\n- Ҳеч кимни айбламоқчи эмасман. Тақдир экан. Ҳаммасига нуқта қўйилди. Балки қизимнинг отасидан бирор айб ўтгандир, бесабрлик қилгандир. Ёки мендан қандайдир хатоликлар ўтгандир. Энди ортга йўл йўқ.\n- Қизингиз Ширина катта бўлганида сиздан отасини сўраса, қандай жавоб берасиз? Келажакда унга нима деб жавоб беришни ўйламадингизми?\n- Мен ҳам қизим отасиз ўсишини истамадим. Лекин тақдир экан. Яхшиям, фарзандим қиз бола экан. Она ва қиз бир-бири билан дугона бўлади. Қизимнинг характери яхши. Келажакда мени тушунишига, қўллаб-қувватлашига ишонаман. «Мен нега отасиз ўсяпман?» деган гапни айтмайди деб ўйлайман. «Ойижон, нимаики бўлган бўлса яхшиликка бўлган» дейишига ишонаман. Унга ўзим тушунтираман.\n- Доим ўзингизга қараб, чиройли бўлиб юрасиз. Кийиниш, юз пардози борасида кимлар билан маслаҳатлашасиз?\n- Онам энг биринчи маслаҳатчим. Доим у киши билан маслаҳатлашиб, иш кўраман. Сингилларим ҳам бу борада яхши баҳоловчиларим ҳисобланишади.\n- Ижодий янгиликларингиз билан ўртоқлашсангиз.\n- Ҳилол Насимовнинг «Гумроҳлар» фильмида суратга тушяпман. Устоз актёрлар билан бирга роль ижро этаётганимдан хурсандман.\n- Cуҳбат учун раҳмат! Ижодингизга ривож тилаймиз, саломат бўлинг!\n- Cизларга ҳам омад тилаб қоламан!\nДилбар Аралова суҳбатлашди.\nФойдаланувчилар: 1 Мехмон


00:00 / 05.02.2012 | eski savollar | 1446\nАссалому алайкум курро акалар.Баъзи тажвид китобларида сукунлик ت га бир оз س кушиш коидаси бор.Масалан таббат(с) яда Абу лахабив ва таб еки изаш-шамсу куввирот(с) каби.Баъзи тажвид китобларида бу езилган,бошкаларида йук.Корилар хам баъзиси бу коидага амал килса,бошкаси амал килмайди.Яна учунчи тури масалан Абдулбосит Мухаммад Абдуссамат рахимахуллохни "Таквир" сурасини бир укиганларида т(с) деб сукунлик те ни тугатганларини,бошка вакт укиганларида факат "т" деб талаффуз килиб тугатганларини эшитганман.Бу коида хакида маълумот берилар ва бунга амал килиш вожибми,мандубми яъни мустахабми еки мубохми езиб берилар,илтимос.Барча жавобларингиз учун куп ташаккур.Аллох таоло хайрилани берсин.\nВа алайкум ассалом. Бировнинг қироатини мақташ ёки ёқди деб айтиш ижоза о'рнига о'тмайди. Қолаверса, ижоза икки хил бо'лади: о'қиш учун; о'қитиш учун. О'қиш учун бо'лган ижоза о'қитишга ярамайди. Бунда ижоза бераётган устознинг илмий мақоми ҳам алоҳида аҳамиятга эга. Тажвид илмининг та'лимида ҳам шу гаплар бор. Исломда илмнинг фарзлиги ва унинг учун имкон қадар ҳаракат қилиш лозимлиги ҳаммага ма'лум. Исломда имкониятдан ташқари таклиф ё'қлиги ҳам ойдек равшан. Бинобарин, тажвид илми ва бошқа зарурий билимларни қо'лдан келганича о'злаштириб бориш мумкин, имкон топганда бирор устоз ко'ригидан о'тказиб олинади. Аммо илм о'рганиш билан илм о'ргатишнинг фарқи бор. Бирор илмни о'злаштириш бошқа нарса, у ҳақда о'згаларга дарс айтиш, да'во қилиш бошқа нарса. Мен жавобда мана шу ма'ноларни назарда тутганман. Саволларингиздан устоз тарбиясини олмаганингиз сезилгани учун о'ша гаплар айтилган.\nҚазо намозини ўқиётган жамоатга адо намози ўқувчининг иҳтидоси\nҚуръон учун пул олишга кирмайдими?


Қамчиқ довонида 4 та машина иштирокида ЙТҲ юз берди - Daryo\n11:19, 06.10.2021 33862\nҚамчиқ довонида 6 октябрь куни 4 та машина иштирокида ЙТҲ юз берди. Бу ҳақда ФВВ матбуот хизмати хабар берди.\nҚайд этилишича, шу куни соат 06:20 ларда Қамчиқ довонининг 199 километрида Водий—Тошкент йўналишида ҳаракатланган Spark ҳайдовчиси бошқарувни йўқотиб, йўл ўртасидаги темир тўсиққа урилган. Унинг ортидан келаётган, Spark’дан қочмоқчи бўлган Gentra, Cobalt ва яна бир Gentra машиналари ҳам ЙТҲга учраган.\nЗудлик билан Қамчиқ МҚЁҚБ қутқарувчилари, тез тиббий ёрдам, ЙПХ, «Қамчиқавтойўл» Ихтисослашган йўллардан фойдаланиш унитар корхонаси ходимлари воқеа жойига етиб борган. Қутқарувчилар жароҳат олган фуқароларни автомошиналар ичидан чиқариб олган.\nSpark салонида ҳайдовчи ва бир нафар йўловчи бўлиб, йўловчи тан жароҳати олган. Cobalt’нинг ҳайдовчиси ўнг қўл синиши ташхиси билан Ангрен шаҳар Марказий шифохонасига юборилган. Ҳозирда шифокорлар уларнинг аҳволи яхшиланганини билдирган. Қолган автоуловдаги йўловчи ва ҳайдовчилар енгил тан жароҳати олгани сабаб уларга шу жойнинг ўзида биринчи тиббий ёрдам кўрсатилган.\nХабарда айтилишича, ушбу йўл-транспорт ҳодисаси автомобиль ҳайдовчилари ноқулай об-ҳаво шароитини инобатга олмай, тезликни ошириб ҳайдаши оқибатида юз берган.\nЭслатиб ўтамиз, Қамчиқ довонида 5 октябрь куни кечаси қор ёғди. Шу сабабли ЙҲХББ барча ҳайдовчилардан қоидаларга риоя қилишларини, довон йўлидан ҳаракатланиб ўтувчилардан эса ўта эҳтиёткор бўлишларини сўраганди. ЙҲХББ, шунингдек, Ўзбекистонда об-ҳаво кескин пасайиши кутилаётгани сабаб ҳайдовчиларга шиналар ҳолатига эътиборли бўлишга ҳам чақирганди.\nМавзуга доир: Қамчиқ довонида тезликни меъёридан оширган Cobalt хандаққа ағдарилиб кетди (фото)\n13:36, 21.11.2021 122577\n16:53, 12.11.2021 139333\n14:29 Бугун 1863\n09:06, 30.11.2021 103000\n18:20, 01.12.2021 100210\n07:05, 01.12.2021 89692\n09:50, 01.12.2021 76295


Полипропилен қувурларни ишлаб чиқариш - UZCHINATRADE.COM\nПолипропилен қувурларни ишлаб чиқариш\nМураккаб бўлмаган технология ҳамда мазкур товарга бўлган талабнинг мунтазам ортиб бориши натижасида пластик қувурларни ишлаб чиқариш соҳаси мамлакатимизда сўнгги йиллар мобайнида сезиларли даражада ривожланди.\nПластикдан ясалган қувурлардан канализация ва иситиш тизимларида, газ ва сув, шунингдек, “иссиқ пол” тизимларида самарали фойдаланилмоқда. Бунга материалнинг бир қатор қуйидаги ижобий хусусиятларга эгалидир:\n— мустаҳкамлик, занглаш ва чириш каби салбий ҳолатларнинг йўқлиги;\n— ноодатий ҳароратга чидамлилик: 160-170° гача;\n— пластик қувурлар сувнинг таъми ва сифатига таъсир кўрсатмайди;\n— ўзидан оҳаксимон моддалар қолдирмайди;\n— фойдаланиш муддати камида 50 йил;\n— енгил вазн ва бошқалар.\nУскунанинг стандарт таркиби:\nХом ашёни етказиш тизими ;\nҚувурларни кесиш машинаси;\nКалибрлаш ва совитиш учун ванналар;\nВакуумли шакл берувчи;\nҚувурларни жойлайдиган тўплагич\nБитта ишлаб чиқариш линияси учун зарур бўлган майдон - 100 м2.\nСовитиш учун сув : ≦20℃----------------20т/с\nУмумий қуввати: 175 кВт\nИшлаб чиқариш қуввати -200-300 кг/соат\nОнлайн сўров Полипропилен қувурларни ишлаб чиқариш


Қонунчилик | Musofir.ru - Part 2\nМеҳнат миграцияси. Россия Федерациясининг Чет эл фуқароларини вақтинчалик сақлаш марказларида бўлиш қоидалари ҳақида\nМеҳнат миграцияси. РФ ҳудудида меҳнат муҳожирлиги соҳасидаги қонунчиликни бузганлик учун жавобгарлик ҳақида\nМеҳнат миграцияси. РФнинг миграцион қонунчилигини бузиш. РФдан чиқариб юбориш ва киришга рухсат бермаслик ҳақида